Objek disyaki tengkorak manusia ditemukan di luar Universal Studios Jepun

TOKYO, 13 Oktober- Objek menyerupai tulang termasuk tengkorak manusia dijumpai di luar taman tema popular, Universal Studio Jepun (USJ) di Osaka, pada Khamis, menurut pihak polis.Seorang pegawai polis yang eggan didedahkan berkata pihaknya diarahkan untuk menjalankan siasatan susulan penemuan objek mirip tulang."Ia dikesan oleh seorang kakitangan yang menemui objek berkenaan ketika sedang memangkas pokok di kawasan taman tema itu," katanyaBeliau berkata, penemuan itu membabitkan satu tengkorak, rahang atas bersama tulang lain."Kami sedang menyiasat kes sama ada ia membabitkan kemungkinan jenayah atau kemalangan," katanya.Tambahnya, belum ada petunjuk berkaitan jantina atau umur mayat berkenaan.Berdasarkan saiz, media tempatan melaporkan ia kemungkinan adalah tulang orang dewasa.

(Taman tema popular, Universal Studio Jepun (USJ) di Osaka/FOTO HIASAN REUTERS)

Taman tema itu ditubuhkan pada 2001 dan menjadi taman tema pertama yang dibina di luar Amerika Syarikat (AS). Ia merupakan antara pusat hiburan yang menjadi tumpuan pelancong. - AFP


New Zealand buka semula visa mastautin

WELLINGTON, 13 Oktober- Kerajaan New Zealand semalam mengumumkan pembukaan semula dua kategori visa mastautin di sebalik kekurangan tenaga kerja global.Kategori Migran Mahir semasa telah disambung semula untuk membantu menarik lebih ramai pekerja. Permohonan kategori ini terhenti apabila wabak COVID-19 bermula lebih dua tahun lepas.Sementara itu, akses kepada Visa Kategori Ibu Bapa juga buka semula untuk meningkatkan bilangan visa ibu bapa permastautin yang diluluskan setiap tahun, selain menurunkan had pendapatan. Kategori ini dihentikan pada 2016.Visa kediaman Kategori Migran Mahir menyediakan laluan untuk mengekalkan majoriti pekerja kemahiran yang sangat diperlukan di New Zealand, kata Menteri Imigresen Michael Wood dalam ucapan di Auckland, lapor Xinhua.

(Kawasan perniagaan pusat (CBD) Wellington di New Zealand/REUTERS)

Perubahan yang dicadangkan itu, termasuk sistem mata yang lebih mudah, akan menetapkan had kelayakan yang jelas, adil dan telus serta menawarkan beberapa cara untuk orang ramai menunjukkan tahap kemahiran masing-masing, kata Wood.Sistem baharu itu akan menambah baik masa pemprosesan dan tidak akan ada had bilangan orang yang boleh mendapat taraf pemastautin setiap tahun jika mereka memenuhi tahap kemahiran, kata menteri itu.Pembukaan semula Visa Kategori Ibu Bapa bermakna lebih banyak penyatuan semula anggota keluarga, kata Wood, sambil menambah bahawa jumlah visa tahunan juga akan meningkat kepada 2,500 setahun. -BERNAMA


Taiwan buka semula sepenuhnya sempadan antarabangsa

(Pengembara dari Thailand bergambar di Lapangan Terbang Taoyuan di Taiwan,13 Oktober 2022/REUTERS)

TAOYUAN, 13 Oktober- Taiwan mengalu-alukan kumpulan pertama kumpulan pelancong antarabangsa selepas pulau itu membuka semula sepenuhnya sempadannya, menamatkan perintah kuarantin yang ketat sejak wabak COVID-19 bermula.Sekumpulan pelancong dari Thailand tiba sejurus selepas tengah malam dan disambut di lapangan terbang di sini dengan kalungan bunga dan maskot beruang menari yang meriah.Valaisurang Bhaedhayajibh, 53, berkata dia melawat Taiwan kali pertama dalam tempoh 20 tahun dan ditemani anak perempuannya Sisiree."Saya mendengar tentang tasik dan keindahan alam semula jadi, dan juga membeli-belah. Dia sedang cuti sekolah jadi saya membawanya ke sini," katanya kepada AFP."Ia sangat mudah. Kami tidak perlu melakukan apa-apa, anda tahu, dari segi persediaan. Tetapi kami telah divaksin dan semuanya."Pairry Kalong, seorang lagi pelancong Thailand, berkata perkara pertama dia rancang ialah makan periuk panas dan melawat Ximending, daerah beli-belah yang diterangi lampu neon Taipei.Tanachot Jaiungwattana berkata dia terakhir melawat Taiwan sejurus sebelum pandemik menutup sempadan.Taiwan telah mendapat pujian untuk cara ia menangani COVID-19, walaupun seperti Jepun dan Hong Kong yang berdekatan, ia sangat berhati-hati dalam pembukaan semula.

(Taiwan mengalu-alukan kumpulan pertama kumpulan pelancongan antarabangsa selepas pulau itu membuka semula sepenuhnya sempadannya Khamis/AFP)

Memandangkan kebanyakan negara berdolak-dalik untuk menyekat perjalanan pada permulaan wabak dan menyaksikan angka kematian melonjak, Taiwan segera menutup sempadannya dan menghapuskan gelombang pertama.Ia kekal bebas COVID secara perbandingan dengan mengorbankan sempadan tertutup. Industri pelancongan terjejas teruk tetapi ekonomi yang dipacu eksport terus berkembang.Seperti Hong Kong, yang juga dibuka semula sepenuhnya kepada pelancong baru-baru ini, Taiwan adalah antara tempat terakhir di dunia yang menamatkan kuarantin wajib.Tanah Besar China adalah ekonomi utama terakhir yang masih menutup sempadannya.Bawah peraturan semasa Taiwan, tiga hari kuarantin hotel telah digantikan dengan tujuh hari "pemantauan diri", pelancong dijangka mengawasi kesihatan mereka dan memakai pelitup muka di dalam dan di luar rumah.Sistem ini akan beroperasi sebahagian besarnya atas kepercayaan, dengan pelancong diberi kit ujian COVID semasa ketibaan untuk digunakan sepanjang penginapan mereka.Ini berbeza dengan Hong Kong yang mewajibkan pelancong menjalani ujian biasa selama seminggu selepas ketibaan mereka dan tidak boleh memasuki bar dan restoran untuk tiga hari pertama. -AFP


Perhimpunan Agung PBB kutuk Rusia "rampas" wilayah Ukraine

(Majoriti besar ahli Perhimpunan Agung PBB mengundi menyokong resolusi itu/REUTERS)

NEW YORK, 13 Oktober- Perhimpunan Agung Pertubuhan Bangsa Bersatu pada hari mengundi mengutuk tindakan Rusia mengilhak beberapa wilayah Ukraine.

Perhimpunan agung meluluskan resolusi itu dengan 143 menyokong dan lima menentang.

Bangladesh, Iraq dan Senegal yang berkecuali dalam undian pada Mac, kali ini mengundi untuk mengutuk Rusia.

35 negara berkecuali termasuk China, India, Afrika Selatan dan Pakistan walaupun terdapat usaha diplomatik Amerika Syarikat untuk mendapatkan kutukan yang lebih jelas terhadap Moscow.

Resolusi itu "mengutuk penganjuran referendum oleh Persekutuan Rusia dalam sempadan Ukraine yang diiktiraf antarabangsa" dan "cubaan melakukan pengilhakan haram" terhadap empat wilayah Ukraine seperti diumumkan Presiden Vladimir Putin bulan lepas.

Ia menyeru semua agensi PBB dan antarabangsa agar tidak mengiktiraf sebarang perubahan sempadan yang diumumkan oleh Rusia dan menuntut Moscow "segera dan tanpa syarat membalikkan" keputusannya.

Duta AS ke PBB, Linda Thomas-Greenfield menggesa semua negara supaya menghantar mesej bahawa dunia "tidak akan bertolak ansur dengan perampasan tanah jiran secara paksa."

"Hari ini Rusia menyerang Ukraine. Tetapi esok ia mungkin negara lain yang wilayahnya dilanggar. Mungkin anda. Anda mungkin seterusnya. Apa yang anda harapkan daripada dewan ini?" kata beliau. -AFP

(Linda Thomas-Greenfield menggesa semua negara supaya menghantar mesej bahawa dunia "tidak akan bertolak ansur dengan perampasan tanah jiran secara paksa/REUTERS)


Cacar monyet dunia melebihi 70,000 kes -WHO

(Orang ramai beratur bagi mendapatkan suntikan vaksin cacar monyet di Hospital Guy's tengah London, Britain/REUTERS)

GENEVA, 13 Oktober- Jumlah global wabak cacar monyet kini mencecah 70,000 kes dan Pertubuhan Kesihatan Sedunia (WHO) hari ini mengeluarkan amaran supaya orang ramai berjaga-jaga meskipun berlaku penurunan kes baharu.Katanya, jumlah kes minggu lalu semakin meningkat di beberapa negara di Amerika dan menekankan mengenai kemunculan kes baharu meskipun perlahan di seluruh dunia, namun boleh menjadi masa 'paling berbahaya'.Ketua WHO, Tedros Adhanom Ghebreyesus, berkata lebih 70,000 kes kini dilaporkan kepada agensi kesihatan PBB tahun ini, dengan 26 kematian."Secara global, kes terus menurun, tetapi 21 negara pada minggu lalu melaporkan peningkatan kes, kebanyakannya di Amerika, yang menyumbang hampir 90 peratus daripada semua kes yang dilaporkan minggu lalu."Wabak yang semakin berkurangan boleh menjadi wabak paling berbahaya, kerana ia boleh mempengaruhi kita untuk berfikir bahawa krisis sudah berakhir dan menyebabkan kita alpa," katanya pada sidang akhbar di Geneva.Beliau berkata, WHO sedang bekerjasama dengan beberapa negara untuk meningkatkan kapasiti ujian dan pada masa sama memantau trend.

(Maklumat umum tentang cacar monyet di pintu masuk Centre CeGIDD di Montpellier, selatan Perancis pada 23 Ogos 2022/AFP)

"Kami bimbang mengenai laporan kes di Sudan, termasuk di kem pelarian berhampiran sempadan dengan Ethiopia."Seperti COVID-19, cacar monyet kekal sebagai kecemasan kesihatan awam yang membimbangkan tahap antarabangsa dan WHO akan terus menganggap sedemikian," tambah Tedros.Peningkatan jangkitan cacar monyet dilaporkan sejak awal Mei lalu dalam kalangan lelaki yang melakukan hubungan seks dengan lelaki; di luar negara Afrika di mana cacar monyet sudah lama menjadi penyakit endemik.Lebih daripada 42,000 kes kini dilaporkan dari Amerika dan hampir 25,000 dari Eropah.Kes turut dilaporkan di 107 negara anggota WHO tahun ini, walaupun 39 daripadanya tidak mencatatkan kes baharu dalam tempoh 21 hari lalu.10 negara mencatat jumlah kes tertinggi ialah Amerika Syarikat (26,723), Brazil (8,147), Sepanyol (7,209), Perancis (4,043), Britain (3,654), Jerman (3,640), Peru (2,587), Colombia (2,453), Mexico (1,968) dan Kanada (1,400).Negara-negara itu juga menyumbang hampir 87 peratus daripada kes global.Data WHO juga menunjukkan, 97 peratus pesakit adalah lelaki, dengan purata umur 35 tahu, 90 peratus dikenal pasti sebagai lelaki yang melakukan hubungan seks dengan lelaki manakala 49 peratus lagi adalah positif HIV.

Jangkitan menyebabkan demam, sakit otot dan lepuh kulit yang besar seperti bisul. -AFP


Britain hantar peluru berpandu pertahanan udara kepada Ukraine

(Peluru berpandu antara benua AIM 120 AMRAAM yang dibekalkan Britain kepada tentera Ukraine/REUTERS)

LONDON, 13 Oktober- Britain mengumumkan akan membekalkan peluru berpandu pertahanan kepada Ukraine bagi membolehkan negara itu mematahkan serangan udara Rusia.Malah, buat pertama kalinya, negara itu akan menyediakan roket yang mampu menembak jatuh peluru berpandu jelajah benua.Pengumuman itu dibuat semalam selepas sekutu Barat berikrar untuk menghantar dengan segera pertahanan udara baharu ke Ukraine bagi meningkatkan perlindungan terhadap serangan udara Rusia.Isnin lalu, Presiden Rusia, Vladimir Putin, melancarkan serangan di seluruh Ukraine berikutan letupan di sebuah jambatan ke semenanjung Crimea."Roket AMRAAM.akan disediakan dalam beberapa minggu akan datang untuk digunakan dengan sistem pertahanan udara NASAMS yang disediakan Amerika Syarikat (AS)."Roket itu akan membantu melindungi infrastruktur negara kritikal Ukraine," kata Kementerian Pertahanan Britain dalam satu kenyataan.

Menteri Pertahanan Britain, Ben Wallace berkata, mereka akan menghantar ratusan dron untuk menyokong perkhidmatan perisikan Ukraine serta 18 meriam howitzer, selain 64 unit yang sudah dihantar."Senjata ini akan membantu Ukraine mempertahankan langit mereka daripada serangan dan mengukuhkan pertahanan peluru berpandu keseluruhan mereka bersama NASAMS AS," katanyaPresiden Ukraine, Volodymyr Zelensky, pada Selasa lalu merayu kepada negara kaya G7 termasuk Britain untuk membantu Kyiv mewujudkan 'perisai udara'.

(Menteri Pertahanan Britain, Ben Wallace berkata, mereka akan menghantar ratusan dron untuk menyokong perkhidmatan perisikan Ukraine serta 18 meriam howitzer, selain 64 unit yang sudah dihantar/REUTERS)

Ketua Pertubuhan Perjanjian Atlantik Utara (NATO), Jens Stoltenberg, berkata keutamaan penyokong Barat Ukraine adalah untuk menyediakan Kyiv dengan lebih banyak pertahanan udara bagi melindungi daripada serangan 'secara sembarangan' Rusia.Menteri-menteri pertahanan dari perikatan tentera Barat juga mengadakan pertemuan semalam berhubung isu sama di Brussels. -AFP


Etihad Airways lancar penerbangan terus ke Guangzhou

ABU DHABI, 13 Oktober- Etihad Airways iaitu syarikat penerbangan kebangsaan Emiriah Arab Bersatu (UAE) melancarkan penerbangan terus yang menghubungkan ibu negara UAE Abu Dhabi dan bandar Guangzhou di selatan China.Penerbangan EY868 berlepas dari Lapangan Terbang Antarabangsa Abu Dhabi pada malam Isnin dan mendarat di Lapangan Terbang Antarabangsa Guangzhou Baiyun pada pagi Selasa waktu tempatan.Perkhidmatan dua kali seminggu itu akan dikendalikan melalui perkhidmatan Boeing 777, lapor Xinhua.

(Etihad Airways iaitu syarikat penerbangan kebangsaan Emiriah Arab Bersatu (UAE) melancarkan penerbangan terus yang menghubungkan ibu negara UAE Abu Dhabi dan bandar Guangzhou di selatan China/FOTO ETIHAD.COM)

Ketua Pegawai Eksekutif Kumpulan Etihad Aviation Group, Tony Douglas berkata dalam satu kenyataan bahawa Guangzhou adalah "destinasi Etihad terbaharu di China sejak pelancaran laluan Abu Dhabi-Shanghai pada 2012"."Ia akan terus membantu membina jalinan yang kukuh bagi perdagangan dan pertukaran budaya antara China dan UAE," menurut kenyataan itu.-BERNAMA


Populasi hidupan liar menurun 69% sejak 1970 - WWF

(Laporan itu mendapati bahawa punca utama kehilangan hidupan liar disebabkan kemerosotan habitat akibat pembangunan dan pertanian, eksploitasi, pengenalan spesies asing, pencemaran, perubahan iklim dan penyakit/REUTERS)

PARIS, 13 Oktober- Kajian mendapati jumlah spesies haiwan liar yang dipantau menjunam 69 peratus dalam tempoh 50 tahun lalu, disebabkan kemusnahan alam semula jadi akibat kegiatan manusia.Tabung Hidupan Liar Sedunia (WWF) melaporkan daripada data membabitkan 32,000 spesies hidupan liar, lebih 5,000 spesies mamalia, burung, amfibia, reptilia dan ikan, semakin berkurangan dengan jumlah penurunan mendadak di seluruh dunia.Di Amerika Latin dan Caribbean, antara kawasan yang kaya dengan biodiversiti, angka kehilangan spesies haiwan mencecah shingga 94 peratus.Pada peringkat global, laporan itu mendapati bahawa spesies haiwan yang dipantau itu juga jatuh 69 peratus sejak 1970.Malah, sesetengah kawasan mengalami lebih banyak kehilangan spesies hidupan liar berbanding kawasan lain seperti di Eropah, yang menyaksikan pengurangan hidupan liar sebanyak 18 peratus.Di Afrika, di mana 70 peratus mata pencarian penduduknya bergantung kepada alam semula jadi, laporan itu menunjukkan pengurangan dua pertiga dalam taburan spesies hidupan liar sejak 1970.

Ketua Pengarah WWF International, Marco Lambertini, berkata mereka 'sangat bimbang' dengan data baharu itu.

(Tabung Hidupan Liar Sedunia (WWF) menunjukkan, daripada data membabitkan 32,000 spesieshidupan liar, lebih 5,000 spesies mamalia, burung, amfibia, reptilia dan ikan, semakinberkurangan dengan jumlah penurunan mendadak di seluruh dunia/REUTERS)

"Ia menunjukkan kejatuhan yang dahsyat spesies hidupan liar, khususnya di kawasan tropika yang menjadi 'rumah' kepada beberapa landskap biodiversiti yang paling pelbagai di dunia," katanya.Pengarah sains WWF, Mark Wright pula berkata angka itu 'benar-benar menakutkan' terutamanya bagi Amerika Latin."Sudah tentu, Amerika Latin terkenal dengan biodiversiti dan ia sangat penting untuk banyak perkara lain juga."Ia sangat penting untuk mengawal selia iklim. Kami menganggarkan pada masa ini terdapat kira-kira 150 hingga 200 bilion tan karbon dioksida (CO2) di hutan Amazon," katanya.Penemuan itu adalah bersamaan dengan 550 hingga 740 bilion tan CO2, atau 10 hingga 15 kali lebih banyak daripada pelepasan gas rumah hijau tahunan pada kadar semasa.Indeks itu turut mendapati bahawa spesies air tawar juga merosot lebih banyak daripada yang ditemui di mana-mana habitat lain, dengan penurunan 83 peratus spesies sejak 1970.Laporan itu mendapati bahawa punca utama kehilangan hidupan liar disebabkan kemerosotan habitat akibat pembangunan dan pertanian, eksploitasi, pengenalan spesies asing, pencemaran, perubahan iklim dan penyakit.Lambertini berkata, dunia perlu memikirkan semula amalan pertanian yang berbahaya dan membazir sebelum rantaian makanan global runtuh."Sistem makanan hari ini bertanggungjawab terhadap lebih 80 peratus penebangan hutan di darat dan jika anda melihat lautan dan air tawar, ia juga mendorong keruntuhan stok perikanan dan spesies di habitat itu," katanya.Dengan pemimpin dunia akan bersidang di Montreal pada sidang kemuncak biodiversiti COP15 pada Disember, penulis laporan itu turut meminta komitmen antarabangsa untuk melindungi alam semula jadi, sama seperti Perjanjian Paris 2015 mengenai perubahan iklim. -AFP


Hujan lebat, banjir kilat ancam bahagian tenggara Australia

(Seorang penduduk berenang di kolam batu semasa ombak besar menghampiri Pantai Coogee, ketika hujan lebat menjejaskan Sydney, Australia, pada 6 Oktober 2022/REUTERS)

AUSTRALIA, 13 Oktober- Penduduk di tenggara Australia diberi amaran pada Rabu supaya mempersiapkan diri berikutan keadaan cuaca yang boleh membawa angin ribut dan hujan lebat dua hari akan datang.Victoria dijangka paling teruk terjejas dengan pihak berkuasa menggesa penduduk di kawasan terpencil supaya mengumpulkan bekalan penting untuk sekurang-kurangnya tiga hari.

(Seorang pejalan kaki berjalan di sepanjang jalan dinaiki air ketika hujan lebat menjejaskan Sydney, Australia, pada 6 Oktober 2022/Reuters)

Amaran itu susulan kebimbangan keadaan banjir yang boleh menjejas seluruh bandar tersebut.Sebahagian besar wilayah Victoria dan utara Tasmanjuga sedang siap sedia menghadapi angin kencang dan hujan berpanjangan pada Khamis sehingga 120mm, iaitu sekitar dua kali ganda purata keseluruhan bulan.Kelajuan angin boleh mencecah sehingga 100km sejam di bahagian tengah dan timur Victoria pada Khamis.Sebilangan empangan dan sungai di Victoria telah mencapai paras maksimum disebabkan fenomena La Nina, yang biasanya dikaitkan dengan jumlah hujan yang meningkat.Fenomena itu berlangsung selama tiga tahun berturut-turut dan dijangka berterusan sehingga tahun depan. -REUTERS


Tragedi pusat asuhan kanak-kanak, jasad mangsa selamat disemadikan

THAILAND, 13 Oktober- Jasad mangsa korban, tragedi amuk di sebuah pusat asuhan kanak-kanak, di Thailand, selamat disemadikan. Suasana pilu menyelubungi pekarangan kuil, tempat upacara pembakaran dijalankan apabila ahli keluarga dan saudara mara memberi penghormatan terakhir selepas tempoh berkabung selama tiga hari.

Sembilan belas daripada mangsa kanak-kanak itu disemadikan menerusi upacara pembakaran di kuil Rat Samakee, Uthai Sawan di wilayah Nong Bua Lamphu.Upacara pembakaran yang dibiayai kerajaan, turut dihadiri Perdana Menteri Prayuth Chan o-cha dan menteri Kabinet. Khamis lepas, seorang anggota polis yang dipecat membunuh 36 individu termasuk 24 kanak-kanak di Uthai Sawan di wilayah Nong Bua Lamphu. Suspek berusia 34 tahun itu membunuh 23 kanak-kanak yang sedang tidur selepas makan tengah hari, di pusat jagaan kanak-kanak berkenaan.Suspek kemudian melarikan diri dari tempat kejadian dengan menaiki kenderaan, pulang ke rumah, membunuh isteri dan anak lelaki sebelum maut menembak diri sendiri. - AFP


Malala lawat negara asal, mohon bantuan antarabangsa

PAKISTAN, 13 Oktober- Pemenang Hadiah Nobel Keamanan, Malala Yousafzai pada Rabu melawat mangsa banjir di wilayah Dadu Sindh, Pakistan.Menurut kenyataan Malala Fund, Malala berhasrat untuk mengekalkan perhatian antarabangsa dan sokongan kemanusiaan untuk Pakistan, yang musnah akibat hujan monsun sejak Jun.

(Malala Yousafzai melawat mangsa banjir di wilayah Dadu Sindh, Pakistan/Foto AFP)

Bencana banjir musim panas menyebabkan satu pertiga daripada Pakistan di bawah air, menyebabkan lapan juta orang kehilangan tempat tinggal, dan menyebabkan kerugian sekurang-kurangnya AS$28 bilion.Pihak berkuasa juga sedang memerangi krisis kesihatan akibat banjir antaranya malaria, denggi dan kekurangan zat makanan dalam kalangan mangsa banjir yang tinggal di beribu-ribu kem sementara di seluruh negara.Malala melawat kem di wilayah pedalaman Sindh di mana beliau bertemu dengan wanita yang telah melarikan diri dari kampung mereka yang tenggelam, dan menyifatkan mereka sebagai sangat berani."Skala kemusnahan sangat mengagumkan dan kesan psikososial dan ekonomi terhadap kehidupan orang ramai, terutamanya wanita dan kanak-kanak perempuan tidak boleh diperbesarkan," kata Malala dalam satu kenyataan yang dikeluarkan organisasinya, Dana Malala."Pemimpin dunia mesti meningkatkan, mempercepatkan rancangan tindak balas mereka dan menggembleng dana yang diperlukan untuk membantu Pakistan membina semula dan menyokong penduduk yang terjejas."Dia juga menyatakan kebimbangannya terhadap kesan terhadap pendidikan, dengan dua juta kanak-kanak hilang kelas dan 12,000 sekolah rosak. AFP


Tanah runtuh di Venezuela, 43 maut

(Seorang penduduk mengalihkan lumpur di dalam rumah selepas banjir besar melanda bandar itu/ Foto Reuters)

VENEZUELA, 13 Oktober- Angka korban dalam insiden tanah runtuh di bandar Las Tejerias, Aragua, Venezuala dikhuatiri terus meningkat.Timbalan Presiden Venezuela Delcy Rodriguez berkata kejadian tanah runtuh dan hujan lebat yang melanda bandar itu setakat ini telah mengorbankan 43 orang.

(Penduduk terjejas akibat banjir mengambil pakaian yang disumbangkan di Las Tejerias, di negeri Aragua, Venezuela / Foto Reuters)

Presiden Nicholas Maduro sebelum itu memaklumkan bahawa 39 orang disahkan terkorban manakala 56 masih hilang.Menurut Rodriguez, pihaknya menjangkakan angka korban hampir 100 orang dalam tragedi berkenaan.Pihak berkuasa memaklumkan bekalan air bersih serta 300 tan makanan telah diagihkan kepada penduduk yang terjejas.Rodriguez juga memaklumkan bahawa 95 peratus daripada grid kuasa dan lapan daripada 19 telaga air berjaya dipulihkan. - REUTERS


Aung San Suu Kyi dijatuhi lagi enam tahun penjara

MYANMAR, 13 Oktober- Mahkamah di Myanmar mensabitkan kesalahan pemimpin negara itu, Aung San Suu Kyi, atas dua lagi pertuduhan rasuah hari ini.Junta Myanmar menjatuhkan hukuman penjara enam tahun lagi kepada Aung San Suu Kyi atas kesalahan rasuah, menjadikan keseluruhan tempoh penjara pemenang hadiah Nobel itu kepada 26 tahun.

(Bekas pemimpin Myanmar, Aung San Suu Kyi / Foto Reuters)

Suu Kyi 77, dihukum penjara tiga tahun bagi setiap satu daripada dua kes rasuah di mana beliau dituduh menerima rasuah daripada seorang ahli perniagaan.Menurut sumber kerajaan, hukuman berkenaan akan dijalankan serentak.Ditahan sejak pemberontakan pada tahun lalu,1 Februari 2021 sewaktu tentera merampas kuasa daripada kerajaan yang dipilih secara demokrasi. Suu Kyi disabit kesalahan rasuah serta beberapa kesalahan lain yang didakwa di mahkamah tertutup junta.Dalam kes terkini, pemenang anugerah Nobel itu yang berada di bawah tahanan pihak tentera sejak beliau digulingkan, dituduh menerima rasuah berjumlah AS$550,000 (RM2.3 juta) dari usahawan Maung Weik seorang hartawan yang disabitkan dengan pengedaran dadah.Suu Kyi yang menafikan semua tuduhan terhadapnya akan mengemukakan rayuan.Beliau sedang dibicarakan bagi lima lagi tuduhan rasuah. - REUTERS


500 Ikan paus mati terdampar di pantai New Zealand

WELLINGTON, 13 Oktober- Kira-kira 500 ikan paus dilaporkan mati terdampar di kepulauan Chatham yang terpencil di New Zealand.Kejadian berlaku dua minggu, selepas kira-kira 200 paus mati di Australia selepas terdampar di pantai terpencil Tasmania.

(Lokasi ikan paus mati terdampar di Pulau Chatham, New Zealand)

Menurut jurucakap Project Jonah, sebuah NGO yang membantu menyelamatkan ikan paus, tiada seekor pun paus yang terdampar itu boleh diapungkan semula.Semuanya mati sama ada secara semula jadi atau dibunuh secara eutanasia iaitu mematikannya secara perlahan-lahan.Jabatan Pemuliharaan berkata 232 ikan paus terdampar pada Jumaat di Pantai Tupuangi dan 245 lagi di Teluk Waihere pada Isnin.Ikan paus terdampar secara besar-besaran adalah biasa di New Zealand, terutamanya semasa musim panas.Saintis bagaimanapun tidak tahu sepenuhnya punca insiden paus terkandas secara besar-besaran, tetapi segelintir penyelidik berpandangan pod tergelincir dari landasan selepas mencari makan terlalu hampir dengan pantai.Kerana lokasi pantai yang terpencil, bangkai ikan paus tidak akan dikebumikan atau ditarik keluar ke laut, sebaliknya akan dibiarkan reput.- AFP


Penyiasat siri 'Murder, She Wrote' meninggal dunia

(Orang ramai mengambil gambar Bintang mendiang pelakon Angela Lansbury yang dihiasi dengan bunga di Hollywood Walk of Fame di Los Angeles, California, A.S.)

AMERIKA SYARIKAT, 13 Oktober- Angela Lansbury, yang terkenal dengan watak Jessica Fletcher, penulis yang menyelesaikan jenayah misteri dalam drama TV, Murder, She Wrote, meninggal dunia pada usia 96 tahun di rumah di Los Angeles, menurut kenyataan daripada anak-anaknya.Angela, pelakon kelahiran Britain yang kerjayanya menjangkau lapan dekad dan menghasilkan potret kekal dengan pelbagai watak daripada penjahat hingga pelakon dan watak komik ringan dalam filem, di pentas dan televisyen.

(Pelakon Angela Lansbury, yang menyuarakan watak Puan Potts, bergambar semasa dia tiba untuk sambutan ulang tahun ke-25 "Beauty and the Beast" di Akademi Seni dan Sains Gambar Bergerak di Beverly Hills, A.S pada Mei 2016 / Foto Reuters)

Pelakon itu meninggal dunia dalam tidur pada pukul 1:30 pagi Selasa, lima hari sebelum ulang tahun kelahirannya yang ke-97.Selain tiga anaknya, Anthony, Deirdre dan David, mendiang meninggalkan suami, tiga cucu, serta lima cicit dan abangnya, penerbit Edgar Lansbury.Angela adalah antara bintang terakhir Zaman Keemasaan Hollywood yang menerima Oscar kehormat untuk Pencapaian Sepanjang Hayat dalam industri perfileman.Angela diberi penghormatan menerima Special Tony Awards 2022 untuk Pencapaian Sepanjang Hayat pada 2022, walaupun beliau tidak hadir berikutan penularan wabak coronavirus.Angela juga merupakan penerima Pingat Seni Kebangsaan dan Penghormatan Pusat Kennedy, dan Ratu Elizabeth II menamakannya sebagai Komander Dame Empayar British.- REUTERS


Lebih separuh rakyat Jepun sokong perbelanjaan pertahanan ditingkatkan

TOKYO, 12 Oktober- Lebih separuh rakyat Jepun menyokong peningkatan perbelanjaan pertahanan susulan pelancaran ujian peluru berpandu terbaharu oleh Korea Utara, manakala hanya sekitar satu pertiga responden menentang kenaikan itu, lapor Sputnik.Tinjauan oleh penyiar Jepun NHK pada Rabu mendapati bahawa 55 peratus responden menyokong peningkatan perbelanjaan pertahanan, manakala 29 peratus menentang dan baki tidak membuat sebarang keputusan.Bagi responden yang menyokong pelarasan bajet, 61 peratus bersetuju untuk pengurangan perbelanjaan terhadap bajet lain, 19 peratus berkata ia perlu dilakukan melalui terbitan tambahan bon kerajaan, dan 16 peratus percaya langkah itu boleh direalisasikan melalui kenaikan cukai.Undian dijalankan dari 8-10 Oktober melalui teknik persampelan rawak dalam kalangan 1,247 warga Jepun yang berusia lebih 18 tahun.Pada 4 Oktober, Korea Utara melancarkan peluru berpandu balistik melepasi wilayah Aomori di utara Jepun dengan ia mendarat di luar perairan wilayahnya. Sejak awal 2022, Pyongyang melakukan 24 pelancaran peluru berpandu.Korea Utara menekankan bahawa pelancaran peluru berpandunya sebagai tindak balas terhadap keengganan Amerika Syarikat dan sekutunya, iaitu Jepun dan Korea Selatan menghentikan latihan ketenteraan bersama.-BERNAMA


India henti pengeluaran ubat batuk yang dikaitkan dengan berpuluh-puluh kematian

(Pihak berkuasa melakukan pemeriksaan di sebuah kilang Maiden berhampiran bandar Sonipat dan mendapati12 pelanggaran amalan baik berlaku dan menbrahkan operasinya dihentikan serta-merta/REUTERS)

NEW DELHI, 12 Oktober- Pihak berkuasa India menghentikan pengeluaran sirap ubat batuk di sebuah kilang Maiden Pharmaceuticals selepas Pertubuhan Kesihatan Sedunia (WHO) melaporkan ia mungkin mempunyai kaitan dengan kematian berpuluh-puluh kanak-kanak di Gambia.Menteri Kesihatan Haryana, Anil Vij, berkata pihak berkuasa melakukan pemeriksaan di sebuah kilang Maiden berhampiran bandar Sonipat dan mendapati 12 pelanggaran amalan baik berlaku dan menbrahkan operasinya dihentikan serta-merta.Minggu lalu, WHO berkata, analisis makmal empat produk Maiden iaitu Promethazine Oral Solution, Kofexmalin Baby Cough Syrup, Makoff Baby Cough Syrup dan Magrip N Cold Syrup mempunyai jumlah dietilena glikol dan etilena glikol yang tidak boleh diterima yang boleh menjadi toksik dan plumbum kepada kecederaan buah pinggang akut.Polis Gambia, dalam laporan siasatan awal pada Selasa berkata, kematian 69 kanak-kanak akibat kecederaan buah pinggang akut dikaitkan dengan sirap ubat batuk yang dibuat di India dan diimport melalui syarikat yang berpangkalan di Amerika Syarikat (AS).Ia adalah satu insiden terburuk yang membabitkan dadah dari India yang sering digelar sebagai 'farmasi dunia'.Laman web berita Moneycontrol sebelum ini memetik pengawal dadah Haryana sebagai berkata, dalam laporan, difahamkan Maiden tidak melakukan ujian kualiti propilena glikol, dietilena glikol dan etilena glikol, manakala kumpulan tertentu propilena glikol tidak mempunyai tarikh pembuatan dan luput.

(Eksekutif Maiden, Naresh Kumar Goyal enggan mengulas lanjut dan hanya menyatakan syarikat itu sedang berusaha untuk mengetahui daripada pembelinya apa yang berlaku di Gambia/REUTERS)

Dietilena glikol dan etilena glikol digunakan dalam cecair antibeku dan brek dan aplikasi industri lain tetapi juga sebagai alternatif yang lebih murah dalam beberapa produk farmaseutikal kepada gliserin, pelarut atau agen pemekat dalam banyak sirap batuk.Eksekutif Maiden, Naresh Kumar Goyal enggan mengulas lanjut dan hanya menyatakan syarikat itu sedang berusaha untuk mengetahui daripada pembelinya apa yang berlaku di Gambia.Maiden di laman webnya berkata, ia mempunyai kapasiti pengeluaran tahunan sebanyak 2.2 juta botol sirap, 600 juta kapsul, 18 juta suntikan, 300,000 tiub dan 1.2 bilion tablet di tiga kilang.Ia menjual produknya di dalam negara dan mengeksport ke negara-negara di Asia, Afrika dan Amerika Latin.Difahamkan sirap ubat batuk yang telah diluluskan hanya dieskport ke Gambia, walaupun WHO mengatakan ia mungkin sudah ke negara lain melalui pasaran tidak formal.Kementerian Kesihatan India berkata, sampel semua empat produk Maiden yang telah dieksport ke Gambia telah dihantar untuk ujian ke makmal persekutuan dan hasilnya akan dilihat untuk tindakan selanjutnya serta memberikan penjelasan mengenai input yang diterima daripada WHO. -REUTERS


Bank Dunia peruntuk bantuan AS$125 juta sokong sektor pertanian Jordan

AMMAN, 12 Oktober- Jordan pada Selasa menandatangani perjanjian pinjaman dengan Bank Dunia bernilai AS$125 juta bagi menyokong pembangunan sektor pertanian negara.Perjanjian pinjaman itu ditandatangani di Amerika Syarikat bertujuan untuk menyokong sektor pertanian Jordan dengan mengukuhkan daya tahan iklim, meningkatkan daya saing dan keterangkuman serta memastikan keselamatan makanan jangka masa sederhana hingga panjang, menurut Bank Dunia dalam satu kenyataan pada Selasa.Dalam tempoh lima tahun akan datang, kira-kira 30,000 isi rumah akan menerima manfaat pembiayaan sebagai sebahagian daripada pinjaman untuk mengamalkan pertanian bijak iklim dan cekap air.

((Jordan pada Selasa menandatangani perjanjian pinjaman dengan Bank Dunia bernilai AS$125 juta bagi menyokong pembangunan sektor pertanian negara/BERNAMA)

Pinjaman itu juga dijangka menyediakan latihan berasaskan keperluan dan akan membantu mewujudkan kira-kira 12,000 pekerjaan, terutamanya untuk golongan wanita dan belia.Program itu juga akan menyediakan peluang ekonomi untuk pelarian Syria, menurut Bank Dunia. FOTO BERNAMA)-BERNAMA


Genting Khunjerab lokasi ATM tertinggi di dunia

KHUNJERAB, 12 Oktober- Genting Khunjerab di Pakistan diiktiraf oleh Guinness World Records sebagai puncak tertinggi di dunia yang menempatkan mesin teler automatik (ATM).Menurut laman sesawang Oddity Central.com, ATM itu berada pada kedudukan 4,693 meter dari aras laut.Mesin berkenaan disediakan oleh Bank Negara Pakistan bagi kemudahan penduduk kawasan terbabit.

(Sebuah mesin ATM ditempatkan di Genting Khunjerab untuk kemudahan penduduk setempat / Foto Oddity Central.com)

Tenaga solar dan angin digunakan untuk menjana kuasa bagi menghidupkan mesin ATM berkenaan.


Rakyat Australia berkumpul memperingati tahun ke-20 pengeboman militan di Bali

SYDNEY, 12 Oktober- Beratus-ratus rakyat Australia berkumpul di Bali Memorial di Dolphins Point bagi memperingati tahun ke-20 kejadian pengeboman militan paling dahsyat di dunia.Dalam kejadian 12 Oktober 2002, seramai 202 orang, termasuk 88 warga Australia dan 38 rakyat Indonesia terbunuh apabila bom kereta meletup di luar Kelab Sari di kawasan Pantai Kuta Bali dan satu lagi letupan hampir serentak berlaku di Paddy's Bar.Salah seorang mangsa pengeboman, Dr. Hanabeth Luke sanggup mengembara sejauh 700 kilometer dari New South Wales untuk hadir pada majlis tersebut.Dia digelar 'Angel of Bali' kerana berusaha menyelamatkan seorang remaja berusia 17 tahun, Tom Singer daripada serpihan kenderaan yang terbakar."Saya benar-benar mahu bersama orang lain yang pernah melalui perkara yang sama," katanya kepada Reuters.

(Orang ramai meletakkan bunga di tapak Bali Memorial / Foto REUTERS)

Majlis di Memorial Bali diadakan bersebelahan dengan Pantai Coogee, kediaman yang menempatkan pasukan ragbi Coogee Dolphins, yang kehilangan enam anggotanya dalam serangan itu.Sebanyak 88 burung merpati putih dilepaskan sebagai tanda mengenang mangsa warga Australia.-REUTERS


Istiadat pertabalan Raja Charles III  pada 6 Mei 2023

LONDON, 12 Oktober- Istiadat pertabalan Raja Charles III dijadual berlangsung pada 6 Mei tahun depan di Westminster Abbey, London, menurut perutusan Istana Buckingham pada Selasa.Istiadat pertabalan itu dijadual berlangsung lapan bulan selepas kemangkatan baginda Ratu Elizabeth II, ketika berusia 96 tahun, lapor United Press International (UPI).Charles akan ditabalkan sebagai raja, bersama isterinya Camilla sebagai Raja Permaisuri (Queen consort).Istiadat pertabalan itu akan diadakan di Westminster Abbey dan dikendalikan Ketua Biskop Canterbury Justin Welby.“Istiadat ini telah mengekalkan struktur yang sama selama lebih seribu tahun, dan pertabalan tahun depan dijangka merangkumi elemen teras yang sama,” menurut perutusan istana.Raja Charles akan menjalani upacara keagamaan sama seperti Ratu Elizabeth yang ditabalkan pada 2 Jun 1953, dan dikendalikan Ketua Biskop Canterbury di mana tradisi itu telah berlanjutan sejak pertabalan diraja 1066.

(Charles akan ditabalkan sebagai raja, isterinya Camilla sebagai Raja Permaisuri / AFP)

Istiadat Pertabalan Raja Charles dijangka berlangsung lebih singkat berbanding Ratu Elizabeth yang berlangsung selama tiga jam, manakala jumlah tetamu yang hadir turut dihadkan.Ratu Elizabeth raja paling lama berkhidmat di Britain, mangkat di istana Balmoral di Scotland pada 8 Sept, tiga bulan selepas negara itu menyambut Jubli Platinum menandakan 70 tahun baginda menduduki takhta.Raja Charles merupakan putera sulung Ratu Elizabeth dengan mendiang Putera Philip, yang meninggal dunia tahun lalu.- BERNAMA


PM Perancis arah pekerja ditempatkan di kilang penapisan atasi mogok berterusan

(Perancis kini bergelut dengan mogok di kilang penapisan minyak yang dikendalikan oleh TotalEnergies dan ExxonMobil/AFP)

PARIS, 12 Oktober- Perdana Menteri Perancis Elisabeth Borne pada Selasa mengarahkan pihak berkuasa tempatan menempatkan sejumlah pekerja di kilang penapisan bagi memastikan bekalan petrol ke stesen minyak di seluruh negara tidak terputus.Perancis kini bergelut dengan mogok di kilang penapisan minyak yang dikendalikan oleh TotalEnergies dan ExxonMobil, lapor Xinhua."Gagal mencapai persetujuan berkenaan gaji tidak mewajarkan bekalan minyak disekat. "Menolak rundingan menjadikan Perancis sebagai mangsa keadaan," kata Borne dalam sidang Dewan Perwakilan.Menurut Borne, 30 peratus stesen minyak negara itu sudah kehabisan sekurang-kurangnya satu jenis bahan api, dengan wilayah Greater Paris dilaporkan antara terjejas teruk.Pada hujung minggu, TotalEnergies dan Gabungan Am Buruh (CGT) bersetuju untuk memulakan rundingan tetapi tiada persetujuan dicapai setakat ini.Penghantaran bahan api terjejas hingga menimbulkan kebimbangan kekurangan bahan api manakala perkhidmatan bas sekolah turut terjejas.

(Penghantaran bahan api terjejas hingga menimbulkan kebimbangan kekurangan bahan api manakala perkhidmatan bas sekolah turut terjejas/AFP)

Menteri peralihan tenaga Perancis Agnes Pannier-Runacher pada Selasa memberi amaran mengenai harga dimanipulasi di beberapa stesen minyak."Ketegangan yang berlaku tidak mewajarkan kenaikan harga di beberapa stesen minyak. “Kami tidak akan membenarkan harga dinaikkan sewenang-wenangnya," katanya dalam akaun media sosialnya.Para pekerja melancarkan mogok menuntut kenaikan gaji untuk mengimbangi kadar inflasi tinggi di Perancis. -BERNAMA


Belum ada vaksin khusus untuk Omicron -Pakar

(WHO sebelum ini sudah memberi lampu hijau bagi Senarai Penggunaan Kecemasan kepada sembilan vaksin dan variasi COVID-19/REUTERS)

GENEVA, 12 Oktober- Kumpulan Pakar Penasihat Strategik mengenai Imunisasi (SAGE), Pertubuhan Kesihatan Sedunia (WHO) mendedahkan, tiada bukti mencukupi diperoleh, setakat ini, bagi mengesyorkan suntikan vaksin khusus untuk varian, omicron berbanding versi asal.

Empat vaksin mRNA yang mengandungi subvarian Omicron BA.1 atau BA.4/5 dan digabungkan dengan virus leluhur, dibenarkan untuk digunakan sebagai dos penggalak.Menurut SAGE WHO, vaksin yang disesuaikan dengan varian dominan global mungkin hanya menawarkan 'manfaat tambahan yang kecil'."Data yang ada pada masa ini tidak mencukupi untuk menyokong pengeluaran sebarang cadangan keutamaan bagi vaksin penggalak yang mengandungi varian bivalen, berbanding vaksin penggalak virus leluhur saja," katanya dalam satu kenyataan.WHO sebelum ini sudah memberi kebenaran bagi Senarai Penggunaan Kecemasan kepada sembilan vaksin dan variasi COVID-19.Ia merangkumi vaksin Pfizer BioNTech, AstraZeneca, Janssen, Moderna, Sinovac, Sinopharm, Bharat Biotech, Novavax dan CanSinoBIO.

(Empat vaksin mRNA yang mengandungi subvarian Omicron BA.1 atau BA.4/5 dan digabungkan dengan virus leluhur, dibenarkan untuk digunakan sebagai dos penggalak/AFP)

Setiausaha Eksekutif SAGE, Joachim Hombach, berkata sekumpulan pakar menemui vaksin yang mengandungi varian dineutralkan pada tahap sama seperti vaksin asal, dengan peneutralan yang agak lebih tinggi bagi varian Omicron.Jelasnya, ia adalah kesan yang agak sederhana dan boleh dilihat di makmal."Apa yang tidak boleh kami lakukan ialah mengaitkan dengan ukuran di makmal ini dengan peningkatan dalam perlindungan klinikal kerana data keberkesanan seperti itu belum tersedia."Vaksin ini benar-benar baik tetapi apa yang lebih penting untuk perlindungan ialah anda benar-benar mengambil vaksin sama ada diubah suai untuk Omicron atau tidak."Inilah yang membuat perbezaan sama ada untuk vaksin penggalak pertama atau kedua," katanya.Setakat 2 Oktober lalu, lebih 615 juta kes COVID-19 disahkan dan lebih 6.5 juta kematian seluruh dunia dilaporkan kepada WHO. - AFP


Putin tersilap menilai keupayaan Rusia menawan Ukraine - Biden

(Presiden Amerika Syarikat (AS), Joe Biden/ REUTERS)

WASHINGTON, 12 Oktober- Presiden Amerika Syarikat (AS), Joe Biden percaya rakan sejawatnya dari Rusia, Vladimir Putin, yang lazimnya normal lagi rasional, tersilap menilai keupayaan negaranya untuk menduduki Ukraine.Bercakap dalam sesi temu bual yang disiarkan menerusi televisyen, pentadbiran Biden berkata masih tidak terlambat bagi Putin untuk meredakan ketegangan di Ukraine sebelum terdesak bagi menggunakan senjata pemusnah besar-besaran."Saya fikir beliau rasional dan hanya membuat kesilapan penilaian yang ketara," kata Biden kepada CNN selepas Moscow membedil sasaran awam di seluruh negara jirannya itu, sekali gus menandakan peningkatan konflik yang berlarutan selama tujuh bulan.Minggu lalu, Biden memberi amaran bahawa dunia menjadi taruhan dan mungkin menyaksikan 'hari kiamat' jika Putin menggunakan senjata nuklear untuk membantu negaranya menduduki sebahagian besar kawasan di Ukraine.Pemikiran Putin turut menjadi tanda tanya selepas beliau terpaksa mengarahkan pengunduran tentera Rusia, yang didakwa berlaku beberapa kali sejak Moscow melancarkan operasinya pada Februari lalu.Dalam sesi temu bual sama, Biden berkata Putin memandang rendah 'kebengisan' tentera Ukraine, meskipun menganggap rakan sejawatnya itu seorang yang rasional.

(Presiden Rusia, Vladimir Putin (kiri) berjabat tangan dengan Presiden AS, Joe Biden di Geneva pada 16 Jun 2021/ AFP)

"Saya fikir... dia fikir dia akan disambut dengan tangan terbuka bahawa ini adalah tanah air Rusia di Kiev, di mana dia akan dialu-alukan. Saya fikir dia hanya tersilap menilai keadaan," katanya.Operasi dilakukan tentera Ukraine beberapa minggu lalu dikatakan memberi tekanan sehingga membuatkan tentera Rusia berundur di seluruh barisan hadapan di selatan dan timur.Presiden Ukraine, Volodymyr Zelensky, pada Jumaat lalu berkata tenteranya berjaya menawan semula hampir 2,500 kilometer persegi menerusi operasi serangan balas yang bermula akhir bulan lalu. - AFP


Pelaksanaan vaksinasi Moderna Bivalent/Spikevax lebih awal di Singapura

SINGAPURA, 11 Oktober- Singapura akan melaksanakan pemberian vaksin bivalen Moderna/Spikevax, di bawah Program Vaksinasi Kebangsaan republik itu pada 14 Oktober 2022, tiga hari lebih awal berbanding jadual asal.Menurut Kementerian Kesihatan (MOH), pelancaran lebih awal itu dilakukan selepas pasukan operasi berjaya menyelesaikan persediaannya dengan lebih cepat dan “ada manfaat memberikan suntikan lebih awal memandangkan jangkitan semakin meningkat disebabkan subvarian XBB Omicron.”“Vaksin Moderna/Spikevax bivalen berasaskan vaksin asal yang sama dengan dos penggalak yang sama. Daripada hanya menyasarkan virus COVID-19 asal, versi yang dikemas kini ini juga menyasarkan varian Omicron.“Oleh itu ia menawarkan perlindungan lebih baik menentang varian baharu COVID-19. Ia terbukti selamat dan berkesan,” menurut kementerian itu dalam kenyataannya hari ini.Pada 7 Oktober, Pasukan Petugas Pelbagai Kementerian bagi COVID-19 republik itu mengumumkan formulasi asal vaksin Moderna/Spikevax akan digantikan dengan versi bilavalent terbaharu.- BERNAMA


NA KLANG, 12 Oktober- Jasad mangsa yang terkorban dalam kejadian amuk di sebuah pusat asuhan kanak-kanak selamat disemadikan semalam.Suasana pilu menyelubungi perkarangan kuil tempat upacara pembakaran dijalankan apabila ahli keluarga dan saudara mara memberikan penghormatan terakhir selepas tempoh berkabung selama tiga hari berakhir semalam.19 daripada mangsa kebanyakannya kanak-kanak disemadikan menerusi upacara pembakaran di kuil Rat Samakee, Uthai Sawan di wilayah Nong Bua Lamphu.Upacara pembakaran yang dibiayai kerajaan itu turut dihadiri Perdana Menteri Prayuth Chan o-cha dan menteri kabinet. Pada Isnin, penduduk kampung dan sukarelawan bekerjasama untuk membina tempat khas (untuk tujuan pembakaran) di pekarangan kuil Rat Samkee.Sami Kuil Rat Samakee, Phra Kru Adisal Kijjanuwat berkata upacara pembakaran dibuat secara terbuka menggunakan arang bertujuan memendekkan proses pembakaran.Sementara itu, mangsa lain menjalani upacara pembakaran di kuil Si Uthai dan Thepmongkulpichai, semalam.

Jasad mangsa tragedi pusat asuhan kanak-kanak selamat disemadikan / FOTO AFP

Khamis lalu, seorang anggota polis yang dipecat, membunuh 36 orang termasuk 24 kanak-kanak di Uthai Sawan di wilayah Nong Bua Lamphu, kira-kira 500 kilometer timur laut Bangkok.Lelaki berusia 34 tahun itu membunuh 23 kanak-kanak yang sedang tidur selepas makan tengah hari, di pusat jagaan kanak-kanak berkenaan.Dia yang kemudiannya melarikan diri dari tempat kejadian dengan menaiki kenderaan, pulang ke rumah lalu membunuh isteri dan anak lelakinya sebelum menembak diri sendiri. -AFP


Biden 'nilai semula' hubungan dengan Saudi

WASHINGTON, 11 Oktober- Presiden Joe Biden akan "menilai semula" hubungan Amerika Syarikat (AS) dengan Arab Saudi berikutan keputusan OPEC+ untuk mengurangkan pengeluaran minyak, kata jurucakap White House."Saya fikir presiden sangat jelas bahawa ini adalah hubungan yang perlu kita terus menilai semula, yang kita perlu bersedia untuk megkaji semula," kata jurucakap Majlis Keselamatan Negara, John Kirby kepada CNN.Minggu lalu 13 negara anggota kartel OPEC yang diketuai Saudi dan 10 sekutunya yang diketuai Rusia bersetuju mengurangkan pengeluaran sebanyak dua juta tong sehari mulai November  meningkatkan kebimbangan bahawa harga minyak boleh melambung tinggi.Keputusan itu dilihat secara meluas sebagai tamparan diplomatik, sejak Biden melakukan lawatan ke Arab Saudi pada Julai dan bertemu Putera Mahkota Mohammed bin Salman.Ia juga meletakkan parti Demokrat pimpinan Biden dalam keadaan sukar untuk menghadapi pilihan raya pertengahan penggal bulan depan dengan kenaikan harga pengguna isu utama yang diketengahkan oleh Republikan.Kirby berkata Biden" bersedia bekerjasama dengan Kongres untuk memikirkan semula hubungan itu (dengan Arab Saudi) pada masa hadapan."Kenyataannya dibuat sehari selepas Ketua Demokrat dalam Jawatankuasa Perhubungan Luar Senat, Senator Bob Menendez menggesa Washington menghentikan semua kerjasama dengan Arab Saudi."Amerika Syarikat mesti segera membekukan semua aspek kerjasama dengan Arab Saudi, termasuk sebarang penjualan senjata dan kerjasama keselamatan melebihi apa yang benar-benar diperlukan untuk mempertahankan kakitangan dan kepentingan AS," kata Menendez. -AFP

(Putera Muhammad bin Salman(kiri) dan Joe Biden (kanan)/AFP)


Parlimen Iraq bersidang pilih presiden baharu

BAGHDAD, 11 Oktober- Parlimen Iraq akan bersidang Khamis untuk "memilih presiden", kata Pejabat Speaker Mohammed al-Halbussi, dalam satu langkah mengejut yang dilihat cuba menamatkan kebuntuan politik selama berbulan-bulan.Negara yang kaya dengan minyak tetapi bermasalah itu sudah membuat tiga percubaan tahun ini untuk memilih ketua negara baharu, antara 7 Februari hingga 30 Mac tetapi gagal.Lebih setahun selepas pilihan raya umum lalu, pejabat Halbussi memaklumkan bahawa sidang parlimen kali ini akan membawa agenda, "pemilihan Presiden Republik".Kali terakhir rakyat Iraq mengundi pada 10 Oktober 2021 dalam pilihan raya umum yang diadakan susulan gelombang bantahan besar-besaran terhadap rasuah endemik, pengangguran yang berleluasa dan infrastruktur yang merosot.Menjelang pengumuman Halbussi, misi Pertubuhan Bangsa Bersatu menggesa puak politik supaya menamatkan kebuntuan dan memberi amaran bahawa "Iraq kesuntukan masa".Negara itu masih belum membentuk kerajaan baharu selepas pilihan raya tahun lalu, meninggalkan Perdana Menteri sementara Mustafa al-Kadhemi bertanggungjawab.Puak-puak Syiah yang bersaing di parlimen saling berebut pengaruh dan hak untuk memilih perdana menteri dan kerajaan baharu.Kebuntuan menyaksikan kedua-dua pihak menubuhkan kem bantahan baru-baru ini dan ada kalanya mencetuskan pertempuran jalanan yang meragut nyawa di Baghdad. -AFP

(Speaker Parlimen Iraq Mohammed al-Halbussi (tengah) berkata penggubal undang-undang merancang untuk memilih presiden baharu pada Khamis/Fail AFP)


Mahkamah tertinggi UK nilai asas perundangan untuk undi kemerdekaan Scotland

(Mahkamah Agung UK telah mula mempertimbangkan kesahihan langkah Scotland untuk mengadakan referendum baharu mengenai kemerdekaan tahun depan tanpa persetujuan kerajaan di London/AFP)

LONDON, 11 Oktober - Mahkamah Agung United Kingdom (UK) akan mempertimbangkan keabsahan langkah Scotland mengadakan referendum baharu tahun depan berhubung kemerdekaannya tanpa persetujuan kerajaan di London.Kerajaan nasionalis Menteri Pertama, Nicola Sturgeon di Edinburgh mahukan undi baharu mengenai soalan: "Adakah Scotland menjadi sebuah negara merdeka?"Semalam beliau memberitahu persidangan tahunan Parti Kebangsaan Scotland bahawa pendengaran itu tidak akan diperlukan jika kerajaan UK di Westminster menghormati demokrasi Scotland.

(Semalam, Nicola Sturgeon memberitahu persidangan tahunan Parti Kebangsaan Scotlandbahawa pendengaran itu tidak akan diperlukan jika kerajaan UK di Westminster menghormati demokrasi Scotland/REUTERS)

"Tetapi Westminster tidak mempunyai rasa hormat sedemikian. Ini bermakna isu ini sentiasa ditakdirkan untuk berakhir di mahkamah lambat laun pada pandangan saya, lebih baik ia diselesaikan lebih awal," katanya."Jika mahkamah membuat keputusan mengikut cara yang kita harapkan, pada 19 Oktober tahun depan akan ada referendum kemerdekaan."Perbicaraan Mahkamah Agung yang dimulakan oleh penasihat undang-undang tertinggi Scotland akan menyaksikan peguam kanan berhujah mengenai kuasa parlimen yang diturunkan di Edinburgh berbanding Westminster.


China siar kelas angkasa ketiga secara langsung esok

CHINA, 11 Oktober- China akan membuat siaran langsung kelas angkasa ketiga pada Rabu ini di stesen angkasanya, Tiangong.Agensi Angkasa Lepas China berkata, kelas tersebut akan bermula pada pukul 3.45 petang waktu tempatan.Kelas tersebut akan disampaikan oleh tiga anak kapal Shenzhou-14 iaitu Chen Dong, Liu Yang dan Cai Xuzhe kepada pelajar di Bumi.Trio itu akan menjalankan kelas tersebut dalam keadaan mikrograviti termasuk membuat eksperimen tindakan kapilari dan pertumbuhan tumbuhan di angkasa."Apabila kami memilih eksperimen untuk dijalankan di stesen angkasa, kami akan mengambil kira perkara berikut. Pertama, fenomena eksperimen di angkasa mestilah berbeza dengan yang berlaku di Bumi. Kedua, prinsip saintifik mesti jelas kepada pelajar. Ketiga, keseluruhan kelas harus mempunyai kesan visual yang hebat dan mudah disebarkan untuk mempopularkan sains yang sebenar," kata Shi Yusheng, jurulatih angkasawan di Pusat Penyelidikan dan Latihan Angkasawan China.

(Beberapa krew Shenzou-14 di stesen angkasa Tiangong / Foto REUTERS)

Tambah Yusheng, terdapat lebih banyak inovasi dalam kelas kali ini.Pembelajaran akan menekankan mengenai modul makmal Wentian yang baharu sepenuhnya."Ia merupakan usaha untuk merangsang pemikiran kritis pelajar tentang fenomena harian. Pada masa yang sama, buat pertama kalinya kami akan membentangkan operasi eksperimen saintifik program penyelidikan tumbuhan di stesen angkasa untuk menunjukkan lagi keupayaan penyelidikan di makmal angkasa di stesen angkasa negara kita," kata Yusheng lagi.Pada 9 Disember 2021, trio Shenzhou-13 menyampaikan syarahan secara langsung pertama dari stesen angkasa China.Mereka menunjukkan kepada pelajar di Bumi tempat tinggal dan kawasan kerja mereka di modul teras Tianhe dan beberapa eksperimen saintifik dalam keadaan graviti sifar.Manakala 'Kelas Tiangong' kedua telah dijalankan pada Mac lalu.Krew Shenzhou-14 telah berada di angkasa sejak 5 Jun lalu untuk misi selama enam bulan.-REUTERS


Thailand arah kawalan senjata lebih ketat, banteras dadah besar-besaran

(Pusat jagaan di timur laut Thailand yang mengorbankan sekurang-kurangnya 35 orang termasuk kanak-kanak/AFP)

BANGKOK, 11 Oktober- Perdana Menteri Thailand, Prayuth Chan-ocha mengarahkan agensi penguatkuasaan undang-undang untuk mengetatkan peraturan pemilikan senjata api serta membanteras pengunaan dadah di negara berkenaan.Prayuth telah mengarahkan pihak berkuasa untuk menjalankan ujian penggunaan dadah secara besar-besaran dalam kalangan pegawai dan masyarakat.Ini bagi mengelak kejadian pembunuhan beramai-ramai di pusat jagaan kanak-kanak baru-baru ini, berulang.Prayuth turut mengarahkan pendaftar kerajaan membatalkan lesen senjata kepada individu yang menyalahgunakan senjata tersebut sehingga mengancam nyawa.Sementara itu, pihak berkuasa Thailand bercadang untuk menarik balik senjata api daripada pegawai dan pegawai polis yang telah menyalahgunakan senjata api mereka, termasuk berkelakuan agresif semasa menjalankan tugas.

Ketua Polis Jeneral Damrongsak Kittprapas berkata, pihaknya juga akan membuat pemeriksaan mental secara berkala bagi pemohon dan pemegang lesen senjata api.Pemilikan senjata api adalah tinggi di Thailand berbanding beberapa negara lain di Asia Tenggara.-REUTERS


Lebih 100 orang maut akibat taufan Ian di Florida

MIAMI, 11 Oktober- Angka kematian akibat taufan Ian di Florida, meningkat kepada 102 orang. Perkara itu disahkan Suruhanjaya Pemeriksa Perubatan Florida.Menurut pihak berkuasa tempatan, taufan kategori empat itu dengan kelajuan angin maksimum 249 kilometer sejam itu turut memusnahkan banyak kediaman dan premis perniagaan.Taufan Ian adalah antara ribut yang paling dahsyat melanda Amerika Syarikat pada abad ini. Selepas membadai Florida dan Lautan Atlantik, taufan Ian menuju ke pantai Carolina Selatan.

(Kemusnahan akibat Taufan Ian di Pantai Fort Myers, Florida/AFP)

Pemulihan semula zon pantai Florida yang telah musnah akibat bencana itu dijangkakan mengambil masa beberapa bulan untuk pulih serta dijangka melibatkan kos yang tinggi melebihi AS$50 bilion.Pada tahun 2005, taufan Katrina melanda Pantai Teluk Amerika Syarikat, telah memusnahkan New Orleans dan menyebabkan kira-kira 1,800 kematian dan kerosakan bernilai berbilion Dolar.Manakala, ribut Sandy melanda timur laut negara itu pada 2012, menyebabkan kemusnahan dan lebih 100 kematian direkodkan.Pada tahun 2017, ribut Irma melanda bahagian tenggara AS dan mengakibatkan kira-kira 120 orang terkorban, selain Taufan Harvey di Texas, yang meragut puluhan nyawa serta kerugian hampir AS$97 bilion.-AFP


Rusia hujani peluru berpandu di bandar-bandar Ukraine

DNIPROPETROVSK, 11 Oktober- Detik pengguna jalan raya dan orang awam mengelak daripada letupan besar di Dnipro telah dirakam kamera papan pemuka sebuah kenderaan pada Isnin ketika Rusia menyerang bandar-bandar Ukraine.Rakaman menunjukkan kepulan asap besar akibat serangan tersebut disusuli satu lagi letupan yang mengakibatkan serpihan terkena pada kenderaan.REUTERS mengesahkan lokasi video menggunakan tanda lokasi yang disertakan pada kamera pemuka kenderaan berkenaan yang disiarkan secara dalam talian.Lokasi yang ditunjukkan menerusi aplikasi 'Google Maps' ialah di Jalan Kalynova di Dnipro.

(Tangkap layar rakaman kamera pemuka sebuah kenderaan menunjukkan serangan Rusia mengakibatkan letupan besar di Jalan Kalynova di Dnipro / Foto REUTERS)

Rusia menghujani peluru berpandu di bandar-bandar Ukraine yang sibuk pada Isnin dalam apa yang disebut Amerika Syarikat (AS) sebagai 'serangan ngeri'.Serangan udara paling meluas sejak perang bermula itu membunuh orang awam dan menjejaskan bekalan elektrik selain menghancurkan infrastruktur.Kyiv, Lviv, Ternopil dan Zhytomyr di barat Ukraine turut menjadi sasaran serangan itu.-REUTERS


Atlet wanita Britain pecah rekod dunia squat angkat berat terbanyak dalam seminit

UNITED KINGDOM, 11 Oktober- Atlet angkat berat wanita Britain, Karenjeet Kaur Bains, memecah rekod dunia dengan melakukan senaman squat angkat berat terbanyak dalam tempoh seminit.Menurut laman sesawang Guines World Records, Karenjeet yang berusia 26 tahun berjaya melakukan aksi itu sebanyak 42 kali dalam 60 saat.Dia merupakan atlet angkat berat wanita Sikh pertama yang mewakili Britain dalam Sukan Komanwel.

(Karenjeet Kaur Bains, atlet angkat berat Britain / Foto Guiness World Records)

Karenjeet pernah dinobatkan sebagai Juara British dan Juara Seluruh England masing-masing sebanyak lima kali.


Lebih ramai penduduk Ukraine jadi pelarian, jika Rusia teruskan serangan

GENEVA, 11 Oktober- Lebih ramai penduduk Ukraine akan menjadi pelarian, jika Rusia terus melancarkan serangan peluru berpandu di Kiev dan bandar-bandar lain di Ukraine.Amaran itu diberikan Pesuruhjaya Tinggi, Pertubuhan Bangsa Bersatu (PBB) bagi Pelarian, Filippo Grandi.Awal pagi semalam, Moscow melancarkan serangan terbesar dalam tempoh beberapa bulan di seluruh Ukraine sebagai tindak balas terhadap serangan sehingga merosakkan jambatan utama yang menghubungkan Russia ke Semenanjung Crimea. Jambatan tersebut adalah simbol pengisytiharan Crimea 2014 oleh Kremlin."Insiden yang menakutkan berlaku di Ukraine hari ini, tidak boleh dimaafkan," kata Pesuruhjaya Tinggi PBB bagi Pelarian, Filippo Grandi kepada media di Geneva.Tegas beliau, pengeboman orang awam, kediaman dan infrastruktur bukan ketenteraan secara sembarangan di seluruh Ukraine menjadikan perang bertambah buruk."Saya khuatir inisiden ini akan mencetuskan lebih banyak perpindahan dan akhirnya menjadikan lebih ramai warga Ukraine sebagai pelarian," katanya.

(Penyiasat melakukan pemeriksaan berikutan serangan peluru berpandu di Dnipro pada 10 Oktober/AFP)

Sejak pencerobohan Rusia ke atas Ukraine pada 24 Februari lalu, lebih 7.6 juta penduduk Ukraine menjadi pelarian di seluruh Eropah. Walaupun sebilangan daripada mereka telah kembali ke negara itu, lebih daripada 4.2 juta rakyat Ukraine telah mendaftar untuk status perlindungan sementara di negara kesatuan Eropah (EU).Sementara itu, menurut Pertubuhan Antarabangsa bagi Migrasi PBB hampir tujuh juta lagi telah kehilangan tempat tinggal di dalam negara yang dilanda konflik itu serta menjadi pelarian di dalam negara.Grandi menjangkakan lebih ramai akan melarikan diri berikutan serangan Rusia yang menyebabkan sekurang-kurangnya 14 orang terkorban dan hampir 100 orang cedera."Kita akan melihat terutamanya perpindahan dalaman," katanya, bercakap di luar majlis Anugerah Nansen berprestij UNHCR, yang tahun ini dinobatkan kepada bekas canselor Jerman Angela Merkel.Beliau berkata situasi perpindahan di Ukraine pada masa ini adalah sangat kritikal."Mereka melarikan diri selama beberapa jam sahaja untuk mengelak daripada bom...dan kemudian cuba pulang ke rumah," katanya.Katanya, dalam situasi yang menyebabkan kemusnahan lebih dahsyat, mereka tidak mempunyai akses termasuk kepada bekalan makanan, menyebabkan perpindahan penduduk akan berterusan.-AFP


Juruterbang cipta potret terbesar Ratu Elizabeth II di udara

UNITED KINGDOM, 11 Oktober- Seorang juruterbang wanita terbang sejauh lebih 400 kilometer untuk mencipta potret terbesar mendiang Ratu Elizabeth II di langit.Amal Larhlid menerbangkan pesawat jenis Piper PA-28 selama dua jam untuk melukis potret sisi Ratu Elizabeth II memakai mahkota.Ia juga merupakan sebahagian daripada usaha Larhlid untuk mengumpul dana bagi sebuah badan amal kebangsaan.

(Jejak penerbangan Larhlid membentuk potret bahagian sisi Ratu Elizabeth ll / Foto Flightradar24)

Penerbangan itu dijejaki perkhidmatan pengesan penerbangan antarabangsa, Flightradar24 dan dikongsikan di laman sosial Twitter.Potret itu meliputi hampir semua kawasan Oxford, manakala mahkotanya terbentang dari Milton Keynes ke Warwickshire.-Flightradar24


Beruang pun 'nak pandu kereta'

KANADA, 11 Oktober- Padah meninggalkan kereta dalam keadaan tidak berkunci menyebabkan seorang wanita tergamam.Seekor beruang besar dirakam membuka pintu kereta, masuk ke dalam dan duduk di tempat pemandu.Rakaman video menunjukkan pemandu wanita berkenaan terus panik dan berlari menuju ke arah kenderaan miliknya.

(Tangkap layar video memaparkan seekor beruang membuka pintu kereta yang ditinggalkan tidak berkunci oleh pemiliknya / Video Reddit)

Namun, cara wanita itu menghalau dan meminta haiwan besar itu supaya beredar dari kereta menarik perhatian netizen.Dia dikatakan melayan beruang berkenaan seperti haiwan peliharaan kecil.

Selepas dimarahi, beruang itu terus keluar dari kereta dan beredar meninggalkan kawasan tersebut.-Reddit


Tiada apa-apa keuntungan daripada senjata nuklear Korea Utara

SEOUL, 11 Oktober- Presiden Korea Selatan, Yoon Suk-yeol menyifatkan Korea Utara tidak mendapat apa-apa keuntungan daripada senjata nuklear kerana negara terpencil itu berusaha meningkatkan keupayaannya untuk menyerang jirannya di selatan."Korea Utara sedang memajukan pembangunan nuklearnya dan mengancam bukan sahaja Republik Korea tetapi dunia.Saya percaya ia tiada apa-apa keuntungan daripada senjata nuklear," katanya.

(Yoon Suk-yeol, Presiden Korea Selatan / Foto REUTERS)

Pada Isnin, media Pyongyang memaklumkan, pemimpin Kim Jong Un telah membimbing latihan taktikal nuklear yang menyasarkan Korea Selatan sejak dua minggu lalu.Ia sebagai protes terhadap latihan tentera laut baru-baru ini yang dijalankan secara bersama oleh tentera Korea Selatan dan Amerika Syarikat (AS) yang melibatkan kapal pengangkut pesawat.-REUTERS


AS digesa beku kerjasama, sekat penjualan senjata ke Arab Saudi

WASHINGTON, 11 Oktober- Seorang ahli politik berpengaruh Amerika Syarikat (AS) mendesak pentadbiran negara itu membekukan semua kerjasama dengan Arab Saudi selepas Riyadh bersetuju dengan Moscow serta pengeluar minyak terkemuka lain untuk mengurangkan pengeluaran bahan api itu minggu lalu.Keputusan itu yang bakal meningkatkan harga minyak mentah, dikecam AS kerana mendakwa langkah dibuat Moscow serta pengeluar minyak lain hanya akan menjejaskan ekonomi global.Senator Bob Menendez yang juga Pengerusi Jawatankuasa Perhubungan Luar Senat dalam satu kenyataan, berkata kerajaan AS perlu tegas dengan keputusan berkaitan perkara itu dan membuat pilihan sama ada menyokong bersama negara lain yang cuba menghalang penjenayah perang daripada terus mengganas atau sebaliknya."Kerajaan Arab Saudi sudah membuat pilihan hanya kerana didorong oleh kepentingan ekonominya sendiri," katanya.Arab Saudi yang mengetuai Pertubuhan Negara-Negara Pengeksport Petroleum (OPEC) dianggotai 13 negara termasuk Rusia bersetuju untuk mengurangkan pengeluaran minyak sebanyak dua juta tong sehari mulai bulan depan, sekali gus meningkatkan kebimbangan bahawa harga minyak boleh melambung tinggi.

Arab Saudi berkata, keutamaan OPEC adalah untuk mengekalkan pasaran minyak yang mampan tetapi langkahnya mendapat teguran pantas daripada Washington, yang mengetuai usaha untuk mengasingkan pengeluar tenaga utama Russia berhubung pencerobohannya terhadap Ukraine.Menendez berkata, kerajaan AS perlu segera membekukan semua aspek kerjasama dengan Arab Saudi, termasuk sebarang penjualan senjata dan kerjasama keselamatan melebihi apa yang benar-benar diperlukan untuk mempertahankan kakitangan dan kepentingan AS."Sebagai Pengerusi Jawatankuasa Perhubungan Luar Senat, saya akan bantah sebarang kerjasama dengan Riyadh sehingga kerajaan negara berkenaan menilai semula kedudukannya berkenaan dengan perang di Ukraine. Cukup-cukuplah," katanya.Beliau yang juga pengkritik lantang Riyadh, sebelum ini turut menyelar dan menyokong kempen sekatan terhadap kerabat diraja Arab Saudi yang mendakwa ada kaitan dengan kes pembunuhan kolumnis Washington Post, Jamal Khashoggi pada 2018, yang mana risikan AS membuat dakwaan ada pembabitan keluarga diraja dalam kes itu."Tindakan Rusia memerangi Ukraine sehingga mengakibatkan ramai terkorban, hilang tempat tinggal dan memusnahkan infrastruktur awam di seluruh Ukraine termasuk di Kiev adalah sangat mengerikan."Saya berikrar untuk menggunakan segala cara ada untuk mempercepatkan sokongan kepada rakyat Ukraine dan menamatkan perang Rusia." katanya. - AFP


PBB tolak gesaan Rusia adakan undian secara sulit

(Kemusnahan akibat peperangan di wilayah Luhansk/Foto fail/REUTERS)

NEW YORK, 11 Oktober- Perhimpunan Agung PBB menolak permintaan Rusia agar mengadakan sesi pengundian secara sulit berhubung tindakan Moscow mengisytiharkan pemilikan ke atas empat wilayah Ukraine.Daripada 193 anggota badan dunia itu, hanya 13 negara menyokong permintaan Rusia, manakala sebanyak 107 negara menentang, sebanyak 39 negara berkecuali dan lain-lain termasuk Rusia dan China tidak mengundi.

(PBB menolak permintaan Rusia agar mengadakan sesi pengundian secara sulit berhubung tindakan Moscow mengisytiharkan pemilikan ke atas empat wilayah Ukraine/REUTERS)

Pengundian dijangka diadakan pada Rabu atau Khamis.Rusia menegaskan, pengundian perlu diadakan secara rahsia kerana tindakan melobi oleh Barat mungkin menyukarkan pendirian dinyatakan secara terbuka.Semasa mesyuarat pada hari Isnin, Duta Besar Rusia untuk PBB Vassily Nebenzia mempersoalkan desakan untuk mengutuk Moscow."Apa kaitannya dengan keamanan dan keselamatan atau cuba menyelesaikan konflik?" kata Nebenzia, menyifatkan ia sebagai "selangkah lagi ke arah perpecahan, yang saya pasti bukanlah sesuatu yang diperlukan oleh majoriti mutlak negeri dalam bilik ini".Selepas Perhimpunan Agung memutuskan pada hari Isnin bahawa ia akan mengadakan undian awam mengenai draf resolusi itu, Rusia segera cuba mendapatkan badan itu untuk mempertimbangkan semula perkara itu, namun ia gagal.Draf resolusi Perhimpunan Agung PBB menyeru supaya tidak mengiktiraf langkah Rusia dan mengesahkan semula kedaulatan dan integriti wilayah Ukraine.-REUTERS


Lima maut akibat bencana banjir dan tanah runtuh di Bali

(Fenomena hujan lebat dan angin kencang menyebabkan berlakunya tanah runtuh, pokok tumbang,jalan mendap dan banjir di tujuh daerah/AFP)

JAKARTA, 10 Oktober- Lima maut dalam bencana banjir dan tanah runtuh susulan cuaca ekstrem yang melanda sebahagian besar wilayah Bali, Indonesia, menurut Agensi Pengurusan Bencana Daerah (BPBD).Ketua BPBD Bali, Rentin berkata hujan lebat serta angin kencang melanda sejak 12.30 tengah malam hingga 6.30 pagi waktu tempatan pada Jumaat.Fenomena itu menyebabkan berlakunya tanah runtuh, pokok tumbang, jalan mendap dan banjir di  tujuh daerah, katanya dalam satu kenyataan.Dua buah kereta tertimbus dalam kejadian tanah runtuh dan jalan mendap di Desa Gunaksa, Bangli menyebabkan tiga orang maut dan tiga lagi cedera. Seorang pekerja pembinaan maut tertimbus akibat tanah runtuh yang berlaku di tapak projek jalan raya di Desa Taro, Gianyar, manakala mayat mangsa banjir yang dihanyutkan arus deras ditemukan di Kota Denpasar.

(Lima maut dalam bencana banjir dan tanah runtuh susulan cuaca ekstrem yang melandasebahagian besar wilayah Bali, Indonesia/FOTO FB BADAN NASIONAL PENANGGULANGAN BENCANA)

Pemerintah Wilayah Bali memberikan pampasan 15 juta rupiah (RM4,548) kepada keluarga mangsa dan 10 juta rupiah untuk kos perubatan untuk yang cedera.Rentin berkata 33 pelancong termasuk 23 pelancong asing dipindahkan setelah penginapan mereka di Seminyak, Badung ditenggelami banjir hampir satu meter.Badan Meteorologi, Klimatologi dan Geofizik (BMKG) Indonesia mengeluarkan amaran cuaca ekstrem diramal melanda pulau percutian itu mulai semalam sehingga 15 Oktober -BERNAMA


Laman web lapangan terbang AS digodam, disyaki pro-Rusia

(Serangan DDoS hanya menjejaskan laman web lapangan terbang tumpuan orang ramai, yang membekalkan maklumat penerbangan dan perkhidmatan namun gangguan tidak mempunyai sebarang kesan ke atas operasi secara langsung/AFP)

WASHINGTON, 11 Oktober- Laman web untuk beberapa lapangan terbang utama Amerika Syarikat (AS) telah dimatikan talian selepas serangan siber yang didakwa dilakukan oleh kumpulan penggodam pro-Rusia.Gangguan itu menjejaskan laman web lapangan terbang di bandar seperti Atlanta, Chicago, Los Angeles, New York, Phoenix dan St Louis.Gangguan didakwa dilakukan melalui serangan penafian akses (DDoS) yang diedarkan, melibatkan mengambil alih pengendalian laman web dari luar talian luar talian dengan membanjirinya dengan trafik.Laman web lapangan terbang itu disasarkan selepas kumpulan penggodam pro-Rusia yang dikenali sebagai "KillNet" menerbitkan senarai serta menggalakkan pengikutnya menyerang laman web disyorkan.Serangan DDoS hanya menjejaskan laman web lapangan terbang tumpuan orang ramai, yang membekalkan maklumat penerbangan dan perkhidmatan namun gangguan tidak mempunyai sebarang kesan ke atas operasi secara langsungLapangan Terbang Hartsfield-Jackson di Atlanta dalam satu kenyataan berkata laman webnya sudah kembali beroperasi selepas insiden awal pagi ini yang menyebabkannya tidak dapat diakses oleh orang ramai.""Siasatan mengenai punca kejadian sedang dijalankan," menurutnya.

(Laman web untuk beberapa lapangan terbang utama Amerika Syarikat (AS) telah dimatikan talian selepas serangan siber yang didakwa dilakukan oleh kumpulan penggodam pro-Rusia/AFP)

Kebanyakan laman web lapangan terbang yang disasarkan kelihatan kembali berfungsi seperti biasa selepas ditutup buat sementara waktu.KillNet mengaku bertanggungjawab minggu lalu untuk serangan ke atas beberapa laman web kerajaan AS, dan ia telah menyasarkan negara lain yang menentang pencerobohan Rusia ke atas Ukraine.Agensi Keselamatan Siber dan Infrastruktur (CISA) AS berkata ia sedia maklum laporan serangan DDoS yang menyasarkan beberapa laman web lapangan terbang AS.""Kami sedang menyelaraskan dengan entiti yang berpotensi terjejas dan menawarkan bantuan seperti yang diperlukan," kata jurucakap CISA. -AFP


Banjir di Thailand jejaskan lebih 154,000 keluarga di 26 wilayah

(Pihak berkuasa juga mengeluarkan amaran untuk penduduk berhampiran lembangan sungai Chao Phraya dan Pa Sak/AFP)

BANGKOK, 10 Oktober- Hujan lebat dan limpahan air sungai mencetuskan kejadian banjir di 26 wilayah khususnya di timur laut dan bahagian tengah Thailand.Menurut Jabatan Pencegahan dan Mitigasi Bencana (DDPM) lebih 154,000 keluarga di 4,354 perkampungan dilaporkan terjejas setakat Isnin susulan ribut tropika Noru dan monsun barat daya melanda Laut Andaman dan Teluk Thailand.Hujan lebat berterusan menyebabkan banjir dan paras air sungai meningkat.Pelepasan air dari empangan juga mengakibatkan banyak kawasan rendah ditenggelami air.Sementara itu, Jabatan Meteorologi Thailand memaklumkan hujan lebat dan angin kencang dijangka melanda Bangkok dan wilayah lain di bahagian utara, timur dan selatan pada Isnin dan Selasa.

((Lebih 154,000 keluarga di 4,354 perkampungan dilaporkan terjejas setakat Isnin susulan ribut tropika Noru dan monsun barat daya melanda Laut Andaman dan Teluk Thailand/AFP)

Pihak berkuasa juga mengeluarkan amaran untuk penduduk berhampiran lembangan sungai Chao Phraya dan Pa Sak.Kerajaan turut melaksanakan pelbagai langkah pencegahan bagi menghadapi kemungkinan banjir termasuk meletakkan guni pasir serta menyediakan pam air di sepanjang tebing sungai dan kawasan rendah.-BERNAMA


Kempen pilihanraya presiden Brazil semakin panas, kedua-dua calon lakukan serangan peribadi

(Penyandang presiden, Jair Bolsonaro (kanan) dan lawannya, Luiz Inacio Lula da Silva (kiri) terus bertikam lidah menjelang pengundian pusingan kedua pilihanraya presiden Brazil/ AFP)

SAO PAULO, 10 Oktober - Penyandang presiden, Jair Bolsonaro dan lawannya, Luiz Inacio Lula da Silva terus bertikam lidah menjelang pengundian pusingan kedua pilihanraya presiden Brazil, 30 Oktober ini.Kempen kini menjadi semakin negatif dengan kedua-dua calon membuat serangan peribadi.Lula yang juga bekas presiden menyiarkan ucapan temuramah oleh Bolsonaro pada tahun 2016 yang menyatakannya untuk melibatkan diri dalam acara kanibal.Video ucapan itu menjadi tular di media sosial beberapa hari ini.Bolsonaro pula menuduh Lula sebagai pemabuk dalam satu sidang media.

(Kempen pilihanraya presiden Brazil kini menjadi semakin negatif dengan kedua-dua calon membuat serangan peribadi/ AFP)

Menurut tinjuan pendapat oleh agensi Datafolha, Lula mendahului dalam pegundian pusingan kedua dengan 53 peratus undian berbanding 47 peratus oleh Bolsonaro.Satu lagi tinjauan oleh institut Ipec menyatakan Lula mendahului dengan 55 peratus dan 45 peratus untuk Bolsonaro.Agensi tinjauan pendapat dikecam oleh kem Bolsonaro kerana memandang rendah prestasinya pada pengundian pusingan pertama.Ini selepas agensi tinjauan pendapat menyatakan bahawa Lula mendahuluinya dengan dua digit. -AFP


China akan terus sumbang, suntik elemen positif untuk pertumbuhan ekonomi dunia

BEIJING, 10 Oktober - China akan terus menyumbang bagi menyuntik lebih banyak elemen positif untuk pertumbuhan ekonomi dunia yang mampan, seimbang dan inklusif.Menurut laporan Biro Statistik Negara baru-baru ini, kadar sumbangan China kepada pertumbuhan ekonomi dunia dalam tempoh sedekad lalu, secara purata menduduki tempat pertama di dunia.Jurucakap Kementerian Luar China, Mao Ning berkata, meskipun mendepani pelbagai isu yang tidak stabil dan tidak menentu dalam situasi ekonomi sejagat seperti penularan wabak COVID-19, namun pertumbuhan ekonomi China kekal stabil, sekali gus memberi sumbangan positif kepada pemulihan ekonomi dunia.Dalam tempoh sedekad lalu, kadar pertumbuhan ekonomi China mencatatkan purata 6.6 peratus mendahului kadar pertumbuhan purata dunia iaitu 2.6 peratus dan kadar pertumbuhan purata entiti ekonomi membangun iaitu 3.7 peratus.

(Jurucakap Kementerian Luar China, Mao Ning/ REUTERS)

Kadar sumbangan China kepada pertumbuhan ekonomi dunia merekodkan 38.6 peratus yang melebihi keseluruhan sumbangan negara Kumpulan Tujuh Negara.Pada tahun 2021, Keluaran Dalam Negara Kasar China mencatatkan sebanyak 18.5 peratus jumlah ekonomi dunia, meningkat 7.2 mata peratusan berbanding sedekad lalu.Nilai dagangan luar China pada tahun lalu pula mencapai 6.9 trilion dolar atau RM32 trilion menjadikan negara ini entiti ekonomi kedua terbesar dan negara perdagangan terbesar dunia.Mao berkata, prospek ekonomi China dipercayai kondusif untuk suatu jangka masa yang panjang dan pelaksanaan dasar pintu terbukanya terus konsisten. -REUTERS


23 migran ditemukan di lautan Atlantik pelabuhan Arguineguin

(Sebuah bot pengawal pantai Sepanyol yang membawa 23 migran ditemukan di lautan Atlantik kepelabuhan Arguineguin/ REUTERS)

ARGUINEGUIN, 10 Oktober - Sebuah bot pengawal pantai Sepanyol yang membawa 23 migran ditemukan di lautan Atlantik ke pelabuhan Arguineguin di pulau Gran Canaria pada Isnin.Kesemua mereka merupakan lelaki warga Afrika diselamatkan ketika melakukan perjalanan menggunakan sebuah bot kecil kira-kira 65 kilometer di selatan pulau itu.Setiap tahun, ribuan orang melakukan perjalanan dari utara Afrika untuk ke Eropah.Menurut Kementerian Dalam Negeri Sepanyol, sejumlah 22,316 migran merentasi laut menggunakan bot ke Kepulauan Canary pada 2021 dan sejumlah 23,271 orang pula melakukannya pada tahun 2020.

(Sebuah bot pengawal pantai Sepanyol yang membawa 23 migran ditemukan di lautan Atlantik ke pelabuhan Arguineguin/ REUTERS)

Sejumlah 4,400 orang hilang di laut dalam cubaan sampai ke Sepanyol tahun lepas.Minggu lepas, 33 orang yang dalam perjalanan dari Afrika ke Eropah maut dalam sebuah bot kecil selepas sembilan hari perjalanan.Hanya seorang terselamat dalam kejadian itu.Pasukan Pengawal Pantai Sepanyol berjaya menemukan empat mayat dan dibawa ke Gran Canaria. -REUTERS


Penemuan lebih 5 mayat, polis Afrika Selatan dakwa seorang lelaki

JOHANNESBURG, 10 Oktober - Polis Afrika Selatan akan mendakwa seorang lelaki berusia 21 tahun dengan enam pertuduhan membunuh selepas menemui lebih lima mayat dan beberapa dalam keadaan reput, di blok flat di pusat bandar Johannesburg.Polis dipanggil selepas aduan diterima mengenai bau busuk yang datang dari salah sebuah pangsapuri dan menemui mayat seorang wanita, kata jurucakap polis, Brenda Muridili dalam satu kenyataan.Wanita yang maut itu memakai pakaian yang sepadan dengan keterangan seorang individu yang dilaporkan hilang awal bulan ini, katanya.Polis menahan dan menyoal seorang lelaki dipercayai individu terakhir dilihat bersama wanita itu.

"(Mereka kemudian) kembali ke bangunan itu, dan lima lagi mayat ditemui di luar bangunan di mana terdapat bengkel sementara dan tempat pembuangan sampah," kata Muridili."Pakar forensik sedang berusaha untuk mengenal pasti mayat dan polis mengikuti beberapa petunjuk," kata Muridili kepada AFP.Saksi di tempat kejadian memberitahu pihak berkuasa beberapa pekerja seks baru-baru ini hilang di kawasan itu, tambahnya.Suspek tersebut belum dinamakan. -AFP


Taufan Julia badai Nicaragua

(Penduduk tempatan diarah berpindah selepas kawasan mereka dilanda banjir kilat/FOTO REUTERS)

BLUEFIELDS, 10 Oktober - Taufan Julia membadai Nicaragua membawa angin dan hujan lebat serta banjir kilat dan tanah runtuh.Angin berterusan maksimum dianggar pada kelajuan 140 kilometer sejam hingga boleh mengancam nyawa.Bekalan elektrik dan air terputus menyaksikan beberapa rumah tidak berbumbung dan banyak pokok tumbang sehingga menyebabkan kerosakan teruk di bandar pantai Bluefields.Walaupun tiada kematian dilaporkan namun negara itu kini berada dalam keadaan berjaga-jaga.Kira-kira sejuta penduduk kawasan pantai Nicaragua kehilangan kuasa eletrik dan talian internet terputus selepas kerajaan memutuskan untuk memotong bekalan elektrik atas faktor keselematan, menurut Naib Presiden Rosario Murillo.

(Penduduk tempatan melihat rumah yang rosak terjejas akibat dibadai taufan Julia/FOTO REUTERS)

Sistem Bencana Kebangsaan Nicaragua menerusi Twitter pada Ahad memaklumkan bahawa seluruh negara diberi amaran untuk berjaga-jaga selepas negara itu dilanda hujan lebat dan banjir.Lebih 13, 000 keluarga telah dipindahkan dan lebih 800 rumah ditenggelami air yang mengakibatkan bumbung telah rosak. - REUTERS


Bandar Ukraine dihujani peluru berpandu Rusia

(Foto menunjukkan kepulan asap di bandar Kiev selepas beberapa serangan peluru berpandu Rusia ke atas Ukraine/ AFP)

KIEV, 10 Oktober - Beberapa bandar di Ukraine dihujani peluru berpandu pada Isnin, mengorbankan banyak nyawa. Presiden, Volodymyr Zelensky menuduh Rusia mahu menghapuskan rakyat Ukraine dari muka bumi.Beliau turut meminta penduduk tidak meninggalkan pusat pemindahan. Panglima Tentera Ukraine, Jeneral Valeriy Zaluzhny pula memberitahu sekurang-kurangnya 75 peluru berpandu dilancarkan di seluruh negara itu, pada pagi Isnin. Ini dengan beberapa serangan menyasarkan bandar Kiev dan beberapa bandar di selatan dan barat. 41 daripadanya berjaya ditembak jatuh oleh sistem pertahanan udara Ukraine. Siri serangan di Kiev, Lviv, Ternopil dan Dnipro itu berlaku sehari selepas Moscow menuduh Kiev mendalangi serangan bom di jambatan yang menghubungkan Crimea dengan Rusia.

(Beberapa kenderaan musnah susulan serangan peluru berpandu Rusia ke atas Ukraine/ AFP)

Dalam pada itu, pihak polis melaporkan serangan udara Rusia itu mengorbankan lima nyawa di Kiev, manakala 12 lagi cedera. Wartawan AFP melaporkan mendengar bunyi letupan besar kira-kira pukul 8.15 pagi waktu tempatan. Salah satu daripada peluru berpandu berkenaan jatuh berhampiran taman permainan kanak-kanak. Di Lviv, serangan bom menyasarkan infrastruktur kritikal termasuk kemudahan tenaga. Gabenornya, Maxim Kozytski menyeru penduduk kekal berada di rumah. -AFP


Letupan Jambatan Crimea, Putin salahkan Ukraine

(Jambatan Kerch yang menghubungkan Crimea dan Russia terbakar selepas sebuah trak meletup dekat Kerch/FOTO AFP)

MOSCOW, 10 Oktober - Penyiasat Rusia membuka kertas siasatan letupan sebahagian jambatan Crimea yang dikaitkan dengan tindakan pengganas.Presiden Rusia Vladimir Putin, menyalahkan perkhidmatan rahsia Ukraine atas insiden itu.Putin menuduh Ukraine bertanggungjawab kerana didakwa sengaja memusnahkan infrastruktur awam Rusia yang kritikal.Bagaimanapun, Ukraine tidak mengaku bertanggungjawab atas letupan itu.Sabtu lalu, bom yang membawa trak mencetuskan kebakaran besar-besaran hingga memusnahkan jalan raya dan jajaran rel menghubungkan Russia dan Semenanjung Crimea.Dalam kejadian itu, tiga orang dilapor terkorban.

(Asap hitam memenuhi kawasan jambatan Crimea yang meletup berhampiran Kerch, pada Sabtu/FOTO AFP)

Ketua Jawatankuasa Siasatan, Alexander Bastrykin ketika pertemuan dengan Putin berkata, kejadian itu tindakan pengganas yang didalangi perkhidmatan rahsia Ukraine.Katanya trak itu melalui Bulgaria, Georgia, Armenia, wilayah Rusia di Utara Ossetia, kemudian Krasnodar sebelum tiba di jambatan terbabit. Tambahnya, individu yang mengatur pergerakan trak itu juga sudah dikenal pasti penyiasat Rusia.Jambatan Crimea merupakan logistik penting buat Moscow yang menjadi rangkaian pengangkutan utama bagi memindahkan peralatan ketenteraan askara Rusia yang bertempur di Ukraine.Putin juga secara peribadi merasmikan struktur jambatan itu pada tahun 2018 - AFP


Krisis kemanusiaan Haiti, Ketua PBB gesa penempatan tentera antarabangsa

(Setiausaha Agung Pertubuhan Bangsa-Bangsa Bersatu (PBB), António Guterres/ AFP)

NEW YORK, 10 Oktober - Setiausaha Agung Pertubuhan Bangsa-Bangsa Bersatu (PBB), António Guterres pada Ahad menggesa penempatan tentera antarabangsa ke Haiti untuk membantu menangani krisis kemanusiaan, kata jurucakap PBB, Stephane Dujarric dalam satu kenyataan.Setiausaha Agung itu menyuarakan kebimbangan terhadap perkembangan di Haiti yang berdepan penularan wabak taun di tengah-tengah keselamatan negara semakin lumpuh, menurut kenyataan itu.Kumpulan-kumpulan tertentu dilaporkan mengawal terminal bahan api Varreux di Port-au-Prince manakala perkhidmatan kritikal termasuk pengagihan air bersih, makanan dan bekalan perubatan diperlukan untuk mencegah penularan penyakit berkenaan, lapor Xinhua.

(Haiti berdepan penularan wabak taun di tengah-tengah keselamatan negara semakin lumpuhekoran krisis kemanusiaan/ AFP)

Guterres pada Ahad menyerahkan surat kepada Majlis Keselamatan untuk meningkatkan sokongan keselamatan kepada Haiti.Ketua PBB itu turut menyeru pihak berkepentingan Haiti untuk mengetepikan perbezaan mereka dan melibatkan diri dalam sesi dialog yang inklusif secepat mungkin. -BERNAMA


Banjir di Guatemala susulan hujan lebat, limpahan sungai

GUATEMALA, 10 Oktober- Hujan lebat dan limpahan sungai menyebabkan banjir di kebanyakan negeri di seluruh Guatemala pada Sabtu dan Ahad.Palang Merah Guatemala berkata, hujan tersebut dikaitkan dengan ribut tropika Julia yang dijangka tiba di negara Amerika Tengah itu hari ini.Pasukan berkenaan turut memindahkan penduduk terjejas banjir dari Santo Tomas de Castilla yang terletak di negeri timur laut Izabal ke kawasan lebih selamat.

(Pasukan Palang Merah memindahkan seorang kanak-kanak dari kawasan banjir ke tempat selamat / Foto REUTERS)

Sementara itu, pihak berkuasa tempatan terus memantau Sungai Santiago selepas ia mula melimpah.Menurut Pusat Taufan Kebangsaan (NHC), ribut tropika Julia bertukar daripada taufan ketika ia melintasi negara Nicaragua selepas melanda pantai Caribbeannya awal pagi Ahad dan membadai wilayah itu dengan hujan.NHC mengekalkan amaran risiko banjir kilat yang mengancam nyawa dan banjir lumpur di seluruh Amerika Tengah dan selatan Mexico sehingga esok.Guatemala mengaktifkan 1,855 pusat perlindungan di seluruh negara.


Jepun buka pintu kepada pelancong

TOKYO, 10 Oktober - Selepas lebih dua tahun Jepun menutup 'pintunya' kepada pelancong akibat pandemik COVID-19, minggu ini sektor pelancongan kembali beroperasi bagi meransang ekonomi di negara itu.Perdana Menteri Fumio Kishida menyasarkan untuk menarik 5 trilion yen bersamaan RM159 bilion dalam perbelanjaan pelancong tahunan.Bagaimanapun, negara matahari terbit itu kini 'diancam' kekurangan pekerja dalam bidang hospitaliti. Tenaga pekerja hotel merosot di hampir 73 peratus hotel termasuk di Lapangan Terbang Narita yang menyaksikan separuh daripada 260 kedai dan restorannya ditutup akibat kekurangan pekerja. Mulai Selasa lalu, Jepun mengembalikan semula perjalanan tanpa visa kepada puluhan negara.

Jepun merupakan negara yang melaksanakan kawalan sempadan paling ketat di dunia bagi memperlahankan penularan COVID-19.Kishida berharap sektor pelancongan kembali pulih untuk membantu ekonomi dan meraih beberapa faedah daripada kejatuhan yen ke paras terendah dalam tempoh 24 tahun.Setakat tahun ini pada 2022, hanya lebih setengah juta pelawat tiba di Jepun berbanding 31.8 juta pada 2019.Jepun sebelum ini menyasarkan 40 juta pelancong pada 2020 dengan Sukan Olimpik Musim Panas, namun kedua-duanya dibatalkan akibat coronavirus. - REUTERS


76 maut lebih muatan karam di Nigeria

(Penduduk yang terjejas akibat banjir menaiki bot untuk mencari tempat perlindungan di pantai Idah di negeri tengah Nigeria, Kogi pada tahun 2012/FOTO REUTERS)

LAGOS, 10 Oktober - Sekurang-kurangnya 76 orang maut dipercayai bot yang dinaiki mereka terlebih muatan karam di Anambara, di tenggara Nigeria pada Jumaat lalu, kata Presiden Nigeria, Muhammadu Buhari.Katanya, ketika kejadian seramai 85 orang berada di dalam bot berkenaan melibatkan di kawasan yang terjejas akibat banjir.Memetik pejabat Buhari, bot yang terbalik itu dipercayai membawa 85 orang penduduk berikutan peningkatan banjir di kawasan Ogbaru di negeri itu.Presiden turut mengarahkan agar bantuan kecemasan diberikan kepada mangsa.Kemalangan membabitkan bot merupakan perkara biasa di Nigeria atas beberapa faktor kerana muatan berlebihan, kelajuan, penyelenggaraan yang lemah selain mengabaikan peraturan lalu lintas.Sejak permulaan musim hujan, banyak wilayah di Nigeria dilanda banjir.

(Penduduk terkandas akibat banjir berikutan hujan lebat sejak beberapa hari di Kogi, Nigeria/FOTO REUTERS)

Menurut perkhidmatan kecemasa, sejak pada tahun 2012, lebih 300 orang terbunuh dan sekurang-kurangnya 100,000 kehilangan tempat tinggal akibat bencana buruk yang melanda negara itu.Ribuan tanah ladang dan tanaman juga dihanyutkan akibat banjir, sehingga mencetuskan kebimbangan mengenai kekurangan makanan, kebuluran dan kelaparan di negara yang sudah bergelut dengan kesan pandemik COVID-19 dan perang di Ukraine. - AFP


Ujian peluru berpandu baru-baru ini latihan 'nuklear taktikal' - Korea Utara

(Seorang lelaki berjalan melepasi skrin televisyen yang menunjukkan siaran berita ujian peluru berpandu Korea Utara, di stesen kereta api di Seoul pada 29 September 2022/AFP)

SEOUL, 10 Oktober- Ujian peluru berpandu Korea Utara baru-baru ini adalah latihan "nuklear taktikal" yang diawasi sendiri oleh pemimpinnya Kim Jong Un, lapor media kerajaan sambil menambah pelancaran itu adalah tindak balas kepada latihan ketenteraan yang diketuai Amerika Syarikat di rantau itu.Kim telah lama mahu membangunkan nuklear taktikal, senjata yang lebih kecil dan ringan yang direka untuk kegunaan medan perang dan menjadikannya sebagai keutamaan dalam kongres parti utama pada Januari 2021.Negara itu menyemak semula undang-undang nuklearnya bulan lalu, membayangkan pelbagai senario ia boleh menggunakan nuklearnya, dengan Kim mengisytiharkan Korea Utara sebagai kuasa nuklear "tidak boleh dipulihkan".Sejak itu, Seoul, Tokyo dan Washington telah meningkatkan latihan gabungan tentera laut, termasuk mengerahkan kapal pengangkut pesawat berkuasa nuklear USS Ronald Reagan ke kawasan itu sebanyak dua kali, menimbulkan kemarahan Pyongyang yang melihat latihan bersama itu sebagai latihan untuk pencerobohan.Sebagai tindak balas, Korea Utara "memutuskan untuk mengadakan latihan ketenteraan bawah simulasi perang sebenar", lapor media rasmi KCNA.

(Kim Jong Un menyelia latihan ketenteraan di lokasi yang tidak didedahkan di Korea Utara, dalam gambar tidak bertarikh/REUTERS)

Unit tentera Korea Utara yang terlibat dalam "pengoperasian nuklear taktikal mengadakan latihan ketenteraan dari 25 September hingga 9 Oktober untuk memeriksa dan menilai keupayaan sistem pertahanan dan serangan balas nuklear negara itu," kata laporan itu."Kim Jong Un, setiausaha agung Parti Pekerja Korea dan pengerusi Suruhanjaya Tentera Pusatnya, membimbing latihan ketenteraan di tempat kejadian," tambahnya."Unit operasi nuklear taktikal" telah menjalankan tujuh latihan pelancaran yang telah membolehkan pasukan nuklear Korea Utara mempamerkan "keberkesanan militan dan keupayaan perang sebenar mereka", tambah KCNA.-AFP


Beribu-ribu rakyat bantah pengguguran kandungan di Mexico

MEXICO CITY, 10 Oktober- Beribu-ribu penunjuk perasaan berarak menentang pengguguran kandungan di jalan ikonik Reforma di sini pada Ahad.Penganjur menerusi kenyataan memaklumkan, perarakan itu memihak kepada 'wanita, kehidupan dan keamanan'.Penunjuk perasaan memakai sapu tangan berwarna biru iaitu simbol yang digunakan oleh gerakan antipengguguran di Amerika Latin selain membawa patung besar Perawan Guadalupe.

(Ribuan rakyat berarak sambil melaungkan 'Kami mahu Mexico aman dengan keadilan dan kebebasan' / Foto REUTERS)

Laura Paz, yang mengembara dari negeri Puebla untuk menyertai perarakan itu memberitahu Reuters, dia menyifatkan tidak adil bahawa banyak negeri di Mexico cuba menghalalkan pengguguran.Pengguguran adalah sah sehingga 12 minggu kehamilan di sembilan daripada 32 negeri Mexico.Namun pada September 2021, Mahkamah Agung sebulat suara memutuskan bahawa hukuman terhadap pengguguran adalah tidak mengikut perlembagaan. -REUTERS


22 orang maut, lebih 50 hilang dalam kejadian tanah runtuh di Venezuela

LAS TEJERIAS, 10 Oktober- Sekurang-kurangnya 22 orang terkorban manakala lebih 50 yang lain hilang dalam kejadian tanah runtuh di Venezuela.Insiden berlaku disebabkan hujan lebat berterusan yang melanda negara itu.Naib Presiden, Delcy Rodriguez berkata, anggota keselamatan sedang berusaha mengesan mangsa yang terlibat."Kami melihat kemusnahan yang sangat ketara dengan ramai penduduk kehilangan nyawa.Setakat ini kami telah menemui 22 mangsa yang meninggal dunia dan lebih 52 masih hilang," katanya.

(Keadaan kediaman dan premis perniagaan yang musnah dalam kejadian tanah runtuh di sini / Foto REUTERS)

Rumah dan perniagaan musnah, manakala jalan raya dipenuhi dengan pokok tumbang, lumpur, serpihan kayu, barangan rumah dan kereta rosak."Kampung itu 'hilang'. Las Tejerias hilang," menurut seorang penduduk, Carmen Melendez, 55 tahun yang menetap di situ sejak lahir.Menteri Dalam Negeri dan Kehakiman, Remigio Ceballos memaklumkan, sejumlah 1,000 orang terlibat dalam misi mencari dan menyelamat.Penduduk tempatan dilihat menggali sisa-sisa rumah yang rosak dalam usaha mencari ahli keluarga mereka.Pasukan keselamatan pula tiba dengan anjing pengesan untuk mencari mangsa yang terperangkap dalam runtuhan. -AFP


Sembilan sekeluarga maut selepas bumbung rumah runtuh di Pakistan

KARACHI, 9 Oktober- Sekurang-kurangnya sembilan sekeluarga dilaporkan terkorban selepas bumbung rumah mereka runtuh di utara Pakistan pada Ahad, menurut polis dan media tempatan.Insiden itu berlaku di pinggir daerah terpencil Chilas, terletak kira-kira 376 kilometer dari Islamabad, lapor Agensi Anadolu.Mangsa seorang ibu dan lapan anaknya termasuk empat perempuan.Semua mayat telah dikeluarkan dari runtuhan, lapor penyiar tempatan Geo News.Perdana Menteri Shehbaz Sharif menzahirkan rasa dukacita terhadap insiden itu. -BERNAMA


TV negara Iran digodam papar imej menghina pemimpin tertinggi

PARIS, 10 Oktober - Aktivis digital yang menyokong protes diketuai wanita Iran menggodam siaran langsung berita televisyen negara, dengan memaparkan wajah pemimpin tertingginya, Ayatollah Ali Khamenei, yang diubah suai."Darah belia kami ada di tangan kamu," kata mesej yang disiarkan di skrin ketika siaran bermula jam 9 malam waktu tempatan semalam, ketika protes susulan kematian Mahsa Amini, 22, terus menggegarkan Tehran dan bandar-bandar lain.Penggodam turut mengganggu rakaman televisyen yang memaparkan Khamenei bertemu pegawai negara, yang diakui dilakukan oleh kumpulan penggodam Edalat-e Ali (Keadilan Ali).

Di sudut kanan skrin, penggodam itu turut menulis 'Sertai kami dan bangkit'.Paparan yang ditonton rakyat Iran selama beberapa saat itu turut menunjukkan gambar hitam putih Amini dan tiga wanita lain yang terbunuh sejak lebih tiga minggu pergolakan dan tindakan keras pasukan keselamatan negara.

Kemarahan memuncak selepas kematian Amini pada 16 September lalu, tiga hari selepas penahanannya di Tehran oleh polis yang mendakwa dia melanggar kod berpakaian bagi wanita di republik itu.Penggodaman itu dilaporkan secara meluas oleh media Parsi dan kumpulan hak asasi manusia berpangkalan di luar Iran, yang berkongsi rakaman itu di media sosial.-AFP


Kenaikan harga dan kos sara tinggi, puluhan ribu rakyat Jerman protes

(Beberapa ribu penyokong parti sayap kanan Alternatif untuk Jerman (AFD) hadir untuk protes di hadapan bangunan Reichsta/FOTO REUTERS)

JERMAN, 9 Oktober - Puluhan ribu rakyat Jerman turun ke jalan di Berlin membantah kenaikan harga dan kos sara hidup di negara itu.Tunjuk perasaan yang dianjurkan parti Alternatif untuk Jerman (AFD) di luar bangunan berhimpun untuk menuntut kerajaan mengambil langkah berkesan membantu rakyat keluar daripada situasi yang kian menekan.Menurut Pengerusi AFD, Kristin Brinker, dasar yang digunapakai kerajaan sudah tidak sesuai dengan keadaan semasa. Ujarnya, Inflasi yang mencatat rekod tertinggi dan krisis tenaga yang semakin meningkat telah memburukkan lagi kehidupan orang ramai di Jerman.

(Beberapa ribu penyokong parti sayap kanan Alternatif untuk Jerman (AFD)hadir untuk protes di hadapan bangunan Reichsta/FOTO AFP)

Data sementara yang dikeluarkan kerajaan menunjukkan indeks harga pengguna negara itu meningkat 10 peratus setiap tahun, tertinggi sejak 1951.


Mahasiswi kecam kehadiran Presiden Iran

(Presiden Iran, Ebrahim Raisi ketika lawatannya ke Universiti AlZahra, Tehran/FOTO AFP)

TEHRAN, 9 Oktober - Lawatan Presiden Iran, Ebrahim Raisi ke Universiti Alzahra, Tehran disambut protes ratusan mahasiswi yang mengutuk tindakan sambil lewa kerajaan susulan kematian Mahsa Amini ketika dalam tahanan.Beliau yang hadir berucap di hadapan profesor dan pelajar sempat menyinggung situasi semasa dengan menyamakan penunjuk perasaan dengan lalat.Dalam video yang dikongsikan di laman Twitter itu menunjukkan, para pelajar wanita melaungkan perkataan mengeji institusi polis moral yang kini terpalit dengan isu melibatkan tindakan kekerasan terhadap kaum wanita.

Kematian wanita Kurdish berusia 22 tahun itu kini mencetuskan demonstrasi di seluruh Iran yang masuk minggu keempat.Ia cabaran terbesar negara tersebut selepas masalah ekonomi dan pengangguran termasuk tekanan dari luar yang diketuai Amerika Syarikat dan sekutu. - AFP


Ujian peluru berpandu balistik, Korea Utara tidak hirau kecaman AS dan sekutu

(Orang awam menyaksikan ujian peluru berpandu menerusi siaran berita di Tokyo/FOTO AFP)

TOKYO, 9 Oktober - Korea Utara terus menjalankan ujian peluru berpandu balistik ketika Amerika Syarikat dan sekutu mengecam tindakan tersebut yang disifatkan sebagai tindakan provokasi.Menurut laporan, dua peluru yang dilancarkan mencapai ketinggian 100 kilometer dan meliputi jarak 350 kilometer dan jatuh di luar zon ekonomi eksklusif Jepun.Susulan itu Menteri Pertahanan Jepun, Toshiro Ino memberitahu, pihaknya akan meneliti jenis peluru yang digunakan terutama kebolehancaman terhadap aset pertahanan negara itu.Dalam perkembangan lain, Komando Indo-Pasifik AS yang berpangkalan di Hawaii dalam satu kenyataan turut menyatakan komitmen mempertahankan Jepun dan Korea Selatan demi mengimbangi kuasa nuklear rantau tersebut.

Ujian peluru berpandu balistik itu merupakan ujian yang ke tujuh seumpamanya sejak 25 September lalu. - AFP


Gempa bumi bermagnitud 5.0 melanda Central Greece

ATHENS, 9 Oktober- Gempa bumi bermagnitud 5.0 di dasar laut melanda Central Greece.Balai Cerap Negara Athens berkata, gegaran itu berlaku pada pukul 1:02 pagi waktu tempatan pada kedalaman 12.7 kilometer di Teluk Corinth, kira-kira 100 kilometer barat-barat laut Athens.Gegaran itu dirasai di ibu kota Greece termasuk wilayah Peloponnese.

Bagaimanapun tahap kerosakan dan kecederaan masih belum dilaporkan.Greece sangat terdedah kepada gempa bumi, kerana terletak di beberapa garisan sesar geologi.


Bot penumpang terbalik: 15 orang diselamatkan, ramai masih hilang

LAGOS, 9 Oktober- Sebuah bot yang sarat dengan penumpang terbalik di tenggara Nigeria pada Sabtu.Agensi Pengurusan Kecemasan Negeri memaklumkan, 15 penumpang berjaya diselamatkan manakala yang lain masih hilang.“Tidak jelas berapa ramai penumpang yang menaiki bot malang tersebut ketika kejadian itu.Kami telah menyelamatkan 15 orang namun masih ramai yang hilang,” menurut agensi itu kepada AFP.

(Mangsa nahas bot dibawa ke tebing oleh orang awam dalam kejadian bot terbalik pada 13 April lalu di Sungai Shagari / Foto AFP)

Setakat ini tiada mayat ditemui namun operasi mencari dan menyelamat diteruskan.Sementara itu media tempatan melaporkan 85 orang telah menaiki bot berkenaan di jambatan Onukwu dan sedang menuju ke pasar Nkwo di Ogbakuba sebelum ia terbalik.Nahas bot adalah perkara biasa di Nigeria kerana muatan berlebihan, memandu laju, penyelenggaraan yang lemah dan pengabaian peraturan. -AFP


AS perketat kawalan eksport cip ke China

WASHINGTON, 8 Oktober- Amerika Syarikat mengumumkan kawalan eksport baharu bertujuan menyekat keupayaan China membeli dan mengeluarkan cip berkualiti tinggi dengan aplikasi ketenteraan.Peraturan itu yang diumumkan oleh Jabatan Perdagangan AS, termasuk sekatan eksport beberapa cip yang digunakan dalam komputer super, dan memperketat keperluan penjualan peralatan semikonduktor.Matlamatnya adalah untuk menghalang "teknologi sensitif dengan aplikasi ketenteraan" daripada diperoleh tentera, perisikan dan perkhidmatan keselamatan China, kata pegawai Jabatan Perdagangan, Alan Estevez dalam satu kenyataan.Peraturan itu diumumkan hanya beberapa hari selepas Pentagon menambah 13 lagi firma China termasuk pengeluar dron, DJI dan firma pengawasan, Zhejiang Dahua Technology ke dalam senarai hitam syarikat berkaitan tentera China.Jurucakap Kementerian Luar China, Mao Ning dalam reaksinya menuduh Washington cuba "menyekat dan menindas perniagaan China secara berniat jahat".Tindakan AS itu "melanggar peraturan ekonomi dan perdagangan antarabangsa" dan akan menjejaskan kedua-dua perniagaan AS dan China, Mao memberi amaran. -AFP


Mangsa maut insiden letupan stesen minyak di Ireland meningkat kepada 10 orang

COUNTY DONEGAL, 9 Oktober- Jumlah mangsa yang terkorban dalam insiden letupan di sebuah stesen minyak di daerah Donegal pada Sabtu meningkat kepada 10 orang.Polis memaklumkan, mangsa yang maut termasuk dua remaja dan seorang kanak-kanak perempuan."Saya kini boleh mengesahkan terdapat 10 kematian akibat letupan itu.10 mangsa yang terkorban adalah empat lelaki, tiga wanita, dua remaja lelaki dan perempuan serta kanak-kanak perempuan," katanya.

(Letupan mengakibatkan sebahagian struktur bumbung sebuah stesen minyak runtuh / Foto REUTERS)

Kesemua mangsa yang maut berasal dari kawasan berhampiran.Lapan mangsa yang cedera sedang dirawat di hospital termasuk seorang berada dalam keadaan kritikal dan dibawa ke Dublin.Polis berkata, berkemungkinan tiada lagi pertambahan mangsa yang maut akibat insiden tersebut.Perdana Menteri Ireland, Micheál Martin berkata, kejadian itu merupakan tragedi yang tidak dapat diperkatakan bagi komuniti kecil yang hanya mempunyai beberapa ratus orang. -REUTERS


2,000 anggota bomba hutan adakan protes tuntut hak kerja lebih baik

MADRID, 8 Oktober- Kira-kira 2,000 anggota bomba hutan berkumpul di sini bagi menuntut hak kerja yang lebih baik.Tidak seperti anggota bomba sepenuh masa, kebanyakan mereka hanya diperlukan oleh pihak berkuasa wilayah untuk menangani kebakaran hutan berksala besar pada kemuncak musim panas.Penunjuk perasaan menggunakan alat pemukul api untuk memukul tanah sambil menuntut 'statut bomba' bagi menjamin hak bekerja dan mengiktiraf kecederaan semasa bertugas sebagai bahaya pekerjaan."Kami adalah anggota bomba hutan dan kami mahukan keadilan kerana kami petugas perkhidmatan awam untuk masyarakat," kata Cristina Perez, yang telah berkhidmat selama 18 tahun di Aragon kepada Reuters.

(Kira-kira 2,000 anggota bomba hutan mengadakan tunjuk perasaan bagi menuntut hak kerja lebih baik / Foto REUTERS)

Kebakaran memusnahkan puluhan ribu hektar kawasan hutan dan memaksa penduduk meninggalkan kediaman mereka di seluruh Eropah.Beberapa negara termasuk Sepanyol, Itali dan Perancis mengalami kebakaran hutan besar tahun ini, yang memusnahkan kediaman dan memaksa beribu-ribu penduduknya berpindah. -REUTERS